7/28/2021 10:15:00 PM 358 جار خوێندراوەتەوە\nمیدیا لە بەهێزترین چەکە هزری و زانیارییەکانی جیهانە، کە روماڵی رووداوەکان دەکات، یان رووداو دروستدەکات، بە ئامانجی ئاراستەکردن و سەرکرادەیەتی کردنی کۆمەڵگە لە بەرژەوەندیی ئەوانەی لە پشتییەوەن، بێگومان پەیوەندییەکی گەرم و گوڕ لە نێوان دراو و میدیا و دەسەڵاتدا هەیە، ئەمەش وایکردووە ئەو پیشە پڕ لە سەرئێشەیە ببێتە بزوێنەری سەرەکی یارییە سیاسییەکان.\nرەنگە لە بنەڕەتدا ئەرکی میدیا، بریتی بێت لە روماڵکردنی رووداوەکان و پەروەردەی کۆمەڵایەتی و بەرزکردنەوەی ئاستی هۆشیاریی و رۆشنبیریی تاکەکانی کۆمەڵ و بانگەشەکردن بۆ بیرکردنەوەیەکی دیاریکراو، بەڵام ئەوەی لە میدیای ئەمڕۆدا دەگوزەرێت، پاڵنەرێکی تری سەرەکی هەیە، کە خۆی لە باڵادەستی و سەپاندنی هەژموونی کەسی و تایبەتی و ئایدیایەکی دیاریکراو و ئاراستەکراوە بۆ بەرژەوەندییەکی زۆر تەسک، زۆرجار جەماوەر بە شێوەیەک چەواشەدەکرێت، کە نەزانێت راستی چییە، یان بۆچی دەبێت راستی ئەوەبێت کە ئەو میدیایە بانگەشەی بۆدەکات.\nمیدیای هاوچەرخ، رۆڵێک دەبینێ، کە دەشێت زۆرگرنگ و بونیادنەربێت، یان روخێنەر و شکێنەر و تێکدەر و وێنرانکەری هەر کۆمەڵگەیەک بێت، ئەو میدیا روخێنەرە، هێند بە چڕی کار لەسەر بەرنامەکانی دەکات، هێند درێژەی پێدەدات، دەرفەت بە کۆمەڵگە نادات فریای بیرلێکردنەوەی بکەوێت، یان هەڵسەنگاندن بۆ پەیامەکانی بکات، ئەوەندە پەیامە ئاراستەکراوەکانی دووبارەدەکاتەوە، جەماوەر هەست بەوەنەکات هەڵخەڵەتێنراوە، یان چەواشەکراوە، کە زۆربەی جارەکان بەڵگەکانیان هێندە لاواز و بێ ناوەرۆک و بێ پاساون، ئەگەر بتەوێت بیسەلمێنیت یان ساغیان بکەیتەوە، نەتگەیەنێت بە هیچ، بەڵام لە ڕێی نووسەر و کۆمێنتەر و لە رێگای کەناڵی جیاجیا و ناوی جیا جیا و بەناو رۆژنامەنووسی ئاراستەکراو دەخرێنەوەڕوو هزری وەرگر دادەشۆرن و ناچاردەکرێت بەڕاست وەریبگرێت، ئەو بنەمایەش دەقۆزنەوە کە ئەوەی لە میدیا باسبکرێت و بخرێتەڕوو دەبێت بەلای کۆمەڵگەوە راستبێت، چونکە لێیکۆڵدراوەتەوە و پشتڕاستکراوەتەوە و بەدڵنیاییەوە دەبێت دروستبێت.\nبێگومان ئەو کۆمەڵگەیە، کە لە هەموو ئاست و کایەکانی ژیانیدا لەخشتەبراوە، هێندە چەواشەکراوە، متمانەی بۆ هەموو شتێک لەدەستداوە، وایلێدەکرێت داهۆڵەکانی لێدەبێت بە پاڵەوان و تەنانەت رەمزە نیشتمانییەکانیشی لا بێزراو و ناشیرین و درۆزن دەبێت، ئەم جۆرە میدیایە ئەرکەکەی لەبری گەشەپێدانی هزری کۆمەڵ و پەخشکردنی هۆشیاریی، تۆوی نەفامی و نەزانی و گێلێتی و چەواشەکاری دادەچێنێت، لە بری چاکسازی، گەندەڵی بەرهەمدێنێت.\nکەواتە، میدیا چەکی دووسەرەیە، دەبێت زۆر لە گەندەڵیی میدیا وریابین، ئاگاداری بڵاوکردنەوەی پڕوپاگەندەکانی و پەلامارەکانی بۆ سەر رەوتە چاکەخوازەکانی بین، یاخود وریای بانگەشەکانی بین بۆ رەوتە گەندەڵکارەکانی بین بۆ لایەنێک و مەبەستێکی دیاریکراوو دوور لە بەرژەوەندیی گشتی، بەتایبەتی کە ئێستا لەو ژینگە فراوانەی بڵاوکردنەوە و تۆڕەکۆمەڵایەتییەکاندا سەختە بە ئاسانی جیاکاریی لە نێوان دوو ئاراستەکەی میدیا و ئامانجەکانیان بکرێت، کە بە دەگمەن میدیای هاوسەنگ بەدیدەکرێت.\nدۆخی نوێ، کەشێکی لەباری بۆ میدیای هەڵگری باوەڕی سیاسیی بازرگانی خوڵقاندووە، لەبەرامبەردا سەربەخۆییەکەی لە پاشەکشەدایە، هەتا لە کۆمەڵگە دیموکراتییەکانیشدا، ئەمەش نیشانەی پرسیار دەخاتە سەر ئەو بۆچوونەی کە میدیا ئەرکی چاودێریکردن و نوێنەرایەتی کۆمەڵ و رایگشتی هەیە و بەرپرسیارێتی ئەخلاقی لە ئەستۆدایە لەبەرامبەر بەرژەوەندیی گشتیدا.\nگرنگیی میدیا بۆ دەسەڵات و دەسەڵاتخوازان، دەرفەتی ئەوە زیاتر فراواندەکات کە لەژێرناوی میدکارانەوە دزە بکرێتە ناو کایەی رۆژنامەنووسی و هێندەی تر ئەرکی میدیا لە ئاشکراکردنی گەندەڵی سەختتر دەکات. لە ساڵی 2005 دا، ناوەندێکی توێژینەوە بریتانیایی بڵاوکردەوە، ئاماژەی بەوە کردبوو کە لە نێو هەر 400 رۆژنامەنووسی بریتانیادا 90 رۆژنامەنووس یان نووسەری پەیوەندیدار بە دامەزراوە ئەمنی و هەواڵگرییەکان هەن. ئەم دیاردەیە، جێی بایەخی کەسایەتییە سیاسی و بازرگانەکانن، لەو گرنگییە تێدەگەن و ئامادەشن توانا داراییەکانیان لە پێناویدا بخەنەگەڕ، هەر واشیانکردووە، هێزەکان، یان کەسایەتییە دەستڕۆشتووەکان، لە سێ رێگاوە ئەم کارەیان کردووە، یەکەم: میدیا دادەمەزرێنن و ئاراستەی دەکەن و بەریدەدەنە گیانی کۆمەڵگە، دووەم: ئەگەر هەست بکەن میدیایەکی خاوەن پێگەی کۆمەڵایەتی و ناوبانگ هەبێت هەوڵی کڕین و خاوەندارێتی وەرگرتنیان دەکەن و مەرامەکانی خۆیانی پێ بەدیدەهێنن، بۆ ئەم خاڵە زۆرجار بارودۆخی ئابووری و سیاسی و ئەمنی رۆڵ دەبینێت و میدیا سەربەخۆکان دووچاری قەیران دەبن یان دووچاری قەیران دەکرێن بۆئەوەی دەرچەی جگە لە رادەستبوونیان بە سیاسییەکان یان بازرگانە سیاسییەکان نەبێت، سێیەم: کەسایەتییە سیاسییە خاوەن بەرژەوەندییەکان زیاتر پەنای بۆ دەبەن، بریتییە لەوەی کەسانی خۆیان لە ژێر ناوی رۆژنامەنووسەوە دەخزێننەوە ناو دامەزراوە میدیاییەکانەوە و بە ئامانجی بەرژەوەندی ئەوان پەیام دادەڕێژن یان ئاراستە دەکەن.\nکەواتە، ئەگەر بۆ کۆمەڵگەیەکی رۆژئاوایی خاوەن پێگە بەهێزی دونیا دۆخەکە بەم شێوەیە بێت. ئەی بۆ کۆمڵگەیەکی ناسەقامگیر لە رووی سیاسی و ئابووری و هۆشیاریدا دەبێت میدیا چۆن کاربکات و چۆن دزە بکرێتە ناوی؟ چۆن دروستبکرێت؟ چۆن دزەبکرێتە ناوی؟\nبێگومان، ئەو راستیەش فەرامۆش ناکرێت، کە لە سایەی پاوانخوازی دەسەڵات و ناوچەگەریدا، لەسایەی تێگەیشتن لە دەسەڵاتی میدیا و کاریگەرییەکەی لەسەر هزری کۆمەڵگە و ئاسانیی دزەکردنە ناوی و کەمیی تێچووی دامەزراندنی میدیای نوێ رۆڵی گرنگیان لە فراوانکردنی گەندەڵیی میدیاییدا هەیە و دەبێت.\nئەوەی دەمێنێتەوە بۆ هەڵوەستە لەسەرکردن و هۆشیاریی کۆمەڵگە و پایەکانی دیکەی پەروەردەیە، کە کۆمەڵگە تاکەکانی لەو دۆخەی میدیا گەندەڵکار ئاگادار بکەنەوە و بەرچاوڕوونیان پێبدەن و جەماوەریش هێندە بە سادەیی نەکەوێتە ژێرباری ئەو تەوژمە چەواشەکاری و سەرلێشێواندنەی میدیای هاوچەرخ و بەبێ لێکدانەوەی لۆژیکی و مێژوویی و بابەتیانە متمانە بە پەیامەکانیان نەکەن، چونکە ئەو میدیایانە ناتوانن لە گۆمی بێمتمانەییدا درێژە بە تەمەنی چەواشەکارییان بدەن.\nمیدیای گەندەڵ، کۆمەڵگەی گەندەڵ بەرهەمدێنێت، کۆمەڵگەی گەندەڵیش زەلکاوێکی لەبارە بۆ گەمەی سیاسییە بازرگانەکان و لە کۆتاییشدا تیایداشەڕی بەدیهێنانی بەرژەوەندییەکانیان دەکەن و لەوێشەوە شەڕی رکابەرەکانیان دەکەن، کۆمەڵگەش جگە لە پاشاگردانی هیچی تری بۆ نامێنێتەوە، چونکە گەندەڵی میدیا لە گەندەڵی ئابووری و سیاسی ترسناکترە.


Wednesday, 05.13.2020, 1:35\nچەند نمونەیەکی دیکەی کورد، کوڕە ئازاکەی رۆژهەڵات بەردەبازە، بێ خەڵات :\n- گورگەبۆری تورک، مستەفا کەمال ێاڵی 1920 بەفرتوفێڵی برایەتی تورک وکورد پەرلەمانتارێکی کوردی خەڵاتاند بەنێوی حەسەن خەیری، رەوانەی کرد بۆ ئامادەبون لە کۆنگرەی لۆزان و لەوێدا وتی ئێمەی کورد لەگەڵ براتورکەکانمان دەژین و نامانەوێت جیابینەوە.. کاتێک گەڕایەوە تورکیا بەتاوانی ئەوەی بە بەرگ وپۆشاکی کوردی یەوە هاتۆتە پەرلەمان لەسێدارەدرا!کابرا وەسیەتی کرد هەرکەس بەلای گۆڕەکەیدا تێپەڕی تفێکی لێبکات.\nرێکخراوی نهێنی یەکێتی و پێشکەوتن 1889 لە تورکیا لەلایەن دەستەیەک روناکبیری تورک و کورد دامزراو نێوان1902-- 1908 دوکۆنگرە لە پاریس دەبەستن بە ئامادەبونی دونوێنەری کورد عبدالرحمن بدرخان و حیکمەت بابان لە ژیر دروشمی (حریت عدالت مساوات اخوت) کە لە شوڕشی فەرەنسا وماسۆنییەکانەوە وەرگیرابون.(4) ئەنجومەنی باڵای زانستیی تورکیا لە پێنج ئەندام پێکهاتبو، سیانیان کوردبون شێخ ئەحمەد فایز،ئیبراهیم حەیدەری و شێخ محەممەد غالب.(5)\nێاڵی1966 رۆژنامەنوسێک لەمەلا مستەفا دەپرسێت ژمارەی پێشمەرگە چەندە؟بارزانی لەوەڵامدا دەڵێت بیست هەزار.رۆژنامەنوسەکە دەڵێت میریی 30سی هەزار چەکداری کوردی لەپاڵدایە ( هەتا ژمارەی جاش کەمتر بێت، رێزتان لەدەرەوە زۆرترە)(6)\nسەرەتای شۆڕشی نوێ، جۆرج حەبەش پێشەوای بەرەی میللی رزگاریخوازی فەلەستین چەردەیەک چەک دەدات بە یەکیتی نیشتیمانی کوردستان، بەڵام بەمەرجێک یەکەمجار لە ێالیادی دامەزراندنی رێکخراوەکەیدا دژی سوپای عیراق بەکاربهێنرێت!\nلەکوتاییشدا لەخوێنەری هێژا دەپرسم ئەو چوار بڕگەیەی خوارەوە چۆن تێدەگات؟\n1963 سێ بنکەی بێتەلی بێگانەی تایبەت بە ئێران،تۆرکیا،سوریا لەشارەکانی کەرکوک،هەولێر و موسڵ دامەزرێندرابون،بێتەلێکێش لەسەری چیای ئاکرێ دامەزرابو لە ژێر چاودێری ژەنەراڵ عەلی عامرسەرۆک ئەرکانی سوپای ئەردەن دا.(7)\nدامەزراندنی حیزب هەروا لە خۆڕا، یا بەچاولێکردن،هیچی لەسەربنیاتنانرێت و هێچیشی لێبەرهەمنایەت . هەردو رێکخراوی ژیانەوەی کورد(ژێ. کاف) و حیزبی هیوا بون بە قوربانی پدک – ئێران وپدک – عێراق!\nتاڵەبانی لەدیمەشقەوە : لەچیاکانی کوردستان چەک هەڵدەگرین بۆ سەرقاڵکردنی سوپای عێراق کە نەیپەرژێتە سەر دوژمنکاریی بەرامبەر کۆماری سوریا.\nسەرکۆماری عێراق جەلال تاڵەبانی بە (جۆ بایدن) دەڵێت : پرۆژەی دابەشکردنی عێراق بەسەر سێ بەشدا، هیچ حکومەتێکی عێراق پێیرازینابێت، لێگەڕێن کێشەکانمان بەشێوەی تایبەتیی خۆمان چارەسەربکەین .\nدێگەڵە سنوری نێوان پارتی و یەکێتی نییە،سنوری نێوان هەژمونی تورکیا وئێرانە(عوسمانیی و ێەفەوی یەکەی جاران).\nئەوەی لە ئەم وتارەدا جێیبۆتەوە چی بەسەردا هێناین؟ داڕوخان،شکانەوەی کەسایەتیی،خۆبەکەمزانین، بێهیوایی ولاوازبونی خواستی ئازادیی و سەربەخۆیی.\nوتەی کوتاییش جێدەهیڵم بۆهونەری گەورە مامۆستا هێمن کەدەفەرموێت:\n(رۆژگار هاڕیومی وەک ئەسپۆنی ورد ** هێز وتوانای لێبڕیوم دەردە کورد\nبومە گەپجاڕ و دەکا گاڵتان بەمن ** ئەو رمۆزنەی زەندەقی چوبو لەمن)\n1 – بۆ زانیاریی زیاتر بڕوانە:نوری کەریم، پانۆڕامای دیرۆکی کورد،بەرگی یەکەم،بەشی دووەم لاپەڕە 197.\n2 – ژێدەرەکانی 45 ، 49 ، 50 ، 52 ، 53 ، 54 ژێدەری چەند لاپەڕەیەکە لە نوری کەریم (پانۆرامای دیرۆکی کورد) بەرگی 1،بەشی 4 لاپەڕەکانی 403 ، 404 ، 405 ، 406 ، 407 .\n3 – یاساکە ناوی (قانون الاصلاح الزراعی - یاسای چاکسازیی کشتوکاڵ) بو، بەڵام لە راستیدا ئەو یاسایە بۆ دابەشکردنی زەوی وزاری ئاغاو دەرەبەگەکان بوبەسەر جوتیاراندا و دەبوایە ناوبنرایە (یاسای دابەشکردنی زەوی کشتوکاڵ).\n4 – شێوە نوسین ورێنوسی تورکیی عوسمانی بە ئەلف و بێی عەرەبی.\n5 – دیوانی پیرەمێرد، ئامادەکردنی لیژنەیەک، بەرگی یەکەم ، بەغدا،1999 .\n6 - شەوکەت مەلا ئیسماعیل، رۆژانێ لە مێژوی شۆڕشی ئەیلول،لا/244 .\n7 - شەوکەت مەلا ئیسماعیل،هەمان سەرچاوەولاپەڕە.\nکورد پاڵەوانی بەردەباز(بەشی 4)


ساڵ له دوای ساڵ خۆزگه‌مان به پار – Denegkan\nbyعوسمان\tOctober 26, 2008\tگشتی\nقه‌رار بو بێن و شادی له‌گه‌ڵ خۆێان بێنن، هاتن! به‌ڵام مه‌رگ و ئاواره‌یی و ره‌نجه‌رۆیی و ماڵوێرانیان هێنا. ساڵان تێپه‌ری و وتیان په‌له مه‌که‌ن ساواین، له‌بری شادی گریان و هه‌ژاری و ئاواره‌یی بو به به‌شمان و دانی پیری ده‌سه‌ڵاتیان که‌وت و هه‌ر وتیان ساواێه په‌له مه‌که‌ن. ساڵ له دوای ساڵ که تێپه‌رێ، په‌له‌مان نه‌کرد و به بێ لێکدانه‌وه‌ی هۆ و هۆکاره‌کان هه‌ر خۆزگه به پار ده‌خوازین. له‌مه سه‌یرتر ئه‌وه‌ێه که سه‌ره‌تای هه‌ر ساڵێکیش پیرۆزبایی ساڵی تازه له یه‌کتر ده‌که‌ین. نازانم پیرۆزبایی له چی؟ له بێ ده‌ره‌تانی و بێ ئاسویی سیاسی و چاره‌نوسمان؟ ئه‌م ناته‌بایی و ته‌ناقزانه کۆمه‌ڵێک راستیمان بۆ ئاشکرا ده‌کا که میله‌تێکی سه‌رگه‌ردان و گه‌نده‌ڵ و سوکین. میله‌تێکی هوشار و تێگه‌یشتو و ئازادیخواز قه‌ت ئیجازه نادا که‌سانی گه‌نده‌ڵ و ریاکار و هه‌لپه‌ره‌ست بۆ ماوه‌ێه‌کی دور و درێژ به ناوی سه‌رۆک و سه‌رکرده و رێبه‌ر حوکمی به‌سه‌ردا بکا، ئه‌گه‌ر سوک نه‌بین به هیچ شێوازێک سوکاێه‌تی له هیچ هێز و ده‌سه‌ڵات و که‌سێک قوبوڵ ناکه‌ین. هه‌مو سوکاێه‌تی و سه‌وداێه‌کمان به‌سه‌ره‌وه ده‌که‌ن، هه‌ر ده‌لێین قه‌یناکا کوردین. ده‌مانگۆرنه‌وه به پێڵاوێکی ده‌سه‌ڵاتدارێکی فارس و تورک و عه‌ره‌بی داگیرکه‌ر، که چی ده‌ڵێن پێلاوی سه‌رکرده‌ێه‌کی کورد ناده‌ین به فارس و تورک و عه‌ره‌ب. ئه‌وه‌ی تا ئێستا به‌سه‌رماندا هاتوه، خۆمان هۆکار و ته‌وه‌ری سه‌ره‌کین! بۆ ده‌رباز بون له قه‌بوڵ کردنی مه‌سولیه‌تی گه‌نده‌ڵی و سوکیمان، بۆ پاساوی شکسته‌کان و ماێه پوچیمان هه‌میشه ئه‌م و ئه‌ومان تاوانبار کردوه.\nساڵ له ده‌وای ساڵ به مشتێک ئاو ده‌که‌وینه مه‌له و به دوو سوێند و به‌ڵێنی درۆینه‌ی گه‌نده‌ڵان و ریاکاران هه‌م فریو ده‌خۆین و هه‌م فریومان ده‌ده‌نه‌وه. سه‌رگه‌ردان و ماڵویران و نائومید تاوێک لای ئه‌میان به‌رده‌ده‌ین و پاڵ به‌ویانه‌وه ده‌ده‌ین، تاوێک لای ئه‌ویان ده‌گرین و پاڵ به‌میانه‌وه ده‌ده‌ین. ئه‌م ره‌وته باتڵ و به‌تاڵه ده‌ێان ساڵه وه‌ک مۆته‌که‌ێه‌کی نه‌حس سه‌ردڵی گرتوین و به بێ لێکدانه‌وه خۆمان به‌رده‌واممان کردوه و بوه‌ته چاره‌نوسی تاریکمان.\nله لاێه‌ک توره و بێزارین له گه‌نده‌ڵی و ریاکاری، له لاێه‌کیتر گه‌نده‌ڵ و ریاکار په‌ره‌ستین. له لاێه‌ک فیداکاری رێگای رزگاری نیشتمان و نه‌ته‌وه‌ین، له لاێه‌کیتر نه‌ته‌وه فرۆش و نیشتمان فرۆش په‌ره‌ستین. له لاێه‌ک به قسه قاره‌مانی به‌ره‌وروبونه‌وه‌ی داگیرکه‌رانین، له لاێه‌کیتر دارده‌ستی داگیرکه‌رانین. ئه‌م ناته‌باییانه له ئێمه‌دا بوه‌ته ده‌رونی و له ناو بازنه‌ێه‌کی داخراودا وێل و وه‌یلان و گێژ به ده‌ور خۆماندا ده‌سورێینه‌وه. به‌دبه‌ختیه‌که ئه‌وێه که کاتێک له‌م باره‌ێه‌وه قسه له‌گه‌ڵ ئه‌م و ئه‌و ده‌که‌ی، نه‌ک هه‌ر مل ناده‌ن، به‌ڵکو حاشای لێده‌که‌ن و داوات لێ ده‌که‌ن بێده‌نگ بی و پێت ده‌ڵێن په‌له مه‌که هێشتا ساوایه.\nئه‌گه‌ر ئاورێک له خۆمان بده‌ینه‌وه، ده‌بینین ئه‌و ره‌فتار و ره‌وشته ده‌زێوه‌ی گه‌نده‌ڵه‌کان و ریاکاره‌کان و هه‌لپه‌ره‌سته ده‌سه‌ڵاتداره‌کان، ماساوچیه‌کان و مه‌سینه هه‌ڵگره‌کان بوه‌ته کولتور و ئه‌خلاق و ره‌وشتی رۆژانه‌مان و له ئازاری قورسایی باره‌کانمان گاز له‌یه‌کتر ده‌گرین. له هه‌مان کاتدا هه‌رکه‌سێک ده‌دوێنی، دڵی پره و باسی نائومیدی و نامورادی ده‌کا، باسی خراپ بونی خه‌ڵک ده‌کا، باسی له‌ده‌ست چونی راستی و پاکی ده‌کا. که‌س نییه باسی نه‌مانی هه‌ست و سۆز و سیقه نه‌کا. هه‌ر هه‌مو باسی زال بونی درۆ و ده‌غه‌ڵکاری له داوده‌زگا و پێوه‌ندیه کۆمه‌ڵاێه‌تیه‌کان ده‌که‌ن، هه‌ر هه‌مو گازنده و گه‌له له‌و دۆخه ناسالمه ده‌که‌ن که تییدا برا نه‌ک هه‌ر ئاگای له‌برا نییه و ره‌حمی پێ ناکا، به‌لکه ئه‌گه‌ر مه‌سه‌له‌ی ئابوری بێته ئاراوه، خه‌ێانه‌تیشی پێ ده‌کا.\nکولتوری زاڵ به‌سه‌ر کومه‌ڵگای کوردستاندا به گشتی و کوردستانی باشور به تایبه‌تی کولتوری دینی و عه‌شاێریه که برستی له میله‌تی کورد بریوه و رێگای گه‌شه و پێشکه‌وتنی لێ به‌ستوه. ئه‌م کولتوره ته‌نیا پارێزه‌ری ده‌سه‌ڵات و قازانجی سه‌ران و ده‌ست و پێوه‌نه‌کانیانه. ئه‌م کولتوره کاری وای کردوه‌ته سه‌ر کۆمه‌ڵگا و تاکی کورد که وه‌ک نه‌خۆشیی شێتی هه‌موانی توش کرده‌وه و به رونی ئاکامه دزێوه‌کانی ده‌بینین. به ئاشکرا ناکۆکی و گومان و بێ سیقه‌یی که‌سه‌کان به‌رانبه‌ر به یه‌کتر ده‌بینین. کاتێک به شه‌قامه‌کان و کۆڵانه‌کان و بازاره‌کاندا تێده‌په‌رێ، هه‌ر هه‌مو مۆن و توره و بێتاقه‌تن، لێره و له‌وێ که‌سانێک ده‌بینی که له‌سه‌ر هیچ و یان له‌سه‌ر بچوکترین شت په‌لاماری یه‌کتر ده‌ده‌ن و به‌یه‌کتریدا هه‌ڵده‌پژێن. کاریگه‌ریی سیسته‌می گه‌نده‌ڵ و ناعادل له لاێه‌ک و له لاێه‌کیتره‌وه فشار و زه‌ختی ژیان و شوێنه‌واره‌کانی شه‌ری ناوخۆ و بێ یاسایی خه‌ڵکئ کوردی وا لێکردوه که رێگا چاره‌ی هه‌مو شتێک ته‌نیا له شه‌ر و توندوتێژیدا ده‌بینن. ئه‌م هه‌مو گرژی و شه‌ر و شۆر و پێکدادانه که له لێره و له‌وێ روو ده‌دا، جاروبار کوشتن و خوێنرشتنیشی لێ ده‌که‌ویته‌وه.\nپرسیار ئه‌وه‌ێه که ئاێا کاتی ئه‌وه نه‌هاتوه که ئه‌م بازنه بشکێنین و بۆ داهاتوێه‌کی گه‌ش و رون، بۆ خۆ ناسینه‌وه و بنیاد نانی کۆمه‌ڵگاێه‌ک که یاسا ئینسانیه‌کان سه‌روه‌ر بێ نه‌ک خێڵ و عه‌شیره و دین، ده‌ست به‌کار بین؟ ئاێا کاتی ئه‌وه نه‌هاتوه که بوێرانه ده‌رگای سه‌رانی گه‌نده‌ڵ و سپڵه بگرین و بڵێین: ‘بۆچی خۆتان بۆ قازانجی هاوبه‌شتان ئاشتن و یه‌کگرتو؟! به‌ڵام منداڵه‌کانی ئێمه له زیندانه‌کانتاندا ئه‌تک ده‌که‌ن، بێسه‌روشوێنیان ده‌که‌ن، به تێک شکاوی و شێتی پاش 7-8 ساڵ سجن و شکه‌نجه فره‌ێان ده‌ده‌نه سه‌ر جاده؟" کاتی ئه‌وه نه‌هاتوه که له‌بری گاز گرتن له یه‌کتر، مۆن و مۆره کردن له یه‌کتر، هه‌ڵچون و کۆشتنی یه‌کتر یه‌ک بگرین و پیلانه‌کانی ئه‌م چاوچنۆکه له تێر نه‌هاتوانه پوچه‌ڵ بکه‌ینه‌وه؟ کاتی ئه‌و نه‌هاتوه که به یه‌کخستنی ریزه‌کانمان سیاسه‌تی شه‌ر و دوبه‌ره‌کێ دروست بکه و حکومه‌ت به‌که‌ێان فه‌شه‌ل پێ بهێنین؟ کاتی ئه‌وه نه‌هاتوه که بوێرانه بۆ رێز گرتن له خۆمان و خاک و وڵاتمان پێان بڵێین که "ئه‌گه‌ر هه‌مومان کوردین و یه‌ک نه‌ته‌وه‌ین و یه‌ک ماف و ئامانجمان یه‌که، بۆچی خۆشیه‌کان و سه‌روه‌ت و سامانه‌که‌ی هه‌ر بۆ ئێوه بێت و ئازار و مه‌ینه‌ت و مه‌رگ و ماڵوێرانیه‌که‌شی بۆ ئێمه؟\nبا! کات دره‌نگه و ده‌بێ په‌له بکه‌ین! ده‌بێ دوکانی کورداێه‌تیان پێ دابخه‌ین! ده‌بێ رۆڵه‌کانمان له زیندانه‌کانی ئاکرێ و هه‌لێر و سلێمانی ئازاد بکه‌ین که رووی زیندانه‌کانی ئه‌بوغرێب و گوانتانامۆیان سپی کردوه. کات دره‌نگه و ده‌بێ په‌له بکه‌ین بۆ رێگرتن له فتواکانی مزگه‌وته‌کان و ئه‌مری سه‌رۆک عه‌شیره‌کان و یاسا ئیسلامیه‌کانی پارله‌مان که کوردستانیان کردوه‌ته گۆرستان و جه‌هه‌نم بۆ دایکان و خۆشکان و کچه‌کانمان. ده‌بێ ئیتر ئیجازه نه‌ده‌ین له‌وه زیاتر سوک و رسوای عاله‌ممان بکه‌ن. باڵه‌کانی ده‌سه‌ڵات به ئاغا و مه‌لا و سه‌رۆک خێل و بنه‌ماڵه‌وه به سوئیستفاده کردن له به‌رپرساێه‌تی ئێمه به‌رانبه‌ر به نه‌ته‌وه و نیشتمان هه‌ر خه‌ریکی خۆ قه‌ڵه‌و کردن و خۆ ده‌وڵه‌مه‌ند کردنن. کاتی واز هێنان له‌م یه‌کلاێه‌نه به‌رپرساێه‌تیه هاتوه و ده‌بێ چیتر ئیجازه‌ێان پێ نه‌درێ به بیانوی ئه‌وه‌یکه چوار ده‌ورمان گیراوه، هه‌له‌که ناسکه و ده‌بێ ئه‌زمونه‌که‌مان له‌ده‌ست نه‌ده‌ین. ئه‌زمونه‌که ته‌نیا گیرفان و پله و به‌رژه‌وه‌ندی سه‌رانی ده‌سه‌ڵات داره و میله‌ت لێی بێ به‌شه. ئه‌زمو‌نه‌که جگه له ئاواره‌یی سه‌دان هه‌زار کورد، کۆژرانی هه‌زارانیترمان به ده‌ستی یه‌کتر، له‌ناوچونی هه‌زارانی ترمان له رێگای هه‌ڵهاتن به‌ره‌و هه‌نده‌ران، شێت بون و بێ سه‌روشوێن بونی هه‌زارانیترمان له ژێر شکه‌نجه و زیندانه‌کانیاندا، هه‌ژاری و بێ هیوایی و چاره ره‌شی هیچیتر نه‌بوه. کاتی ئه‌وه هاتوه که کۆتایی به سه‌رۆک سازی و ره‌ئیس سازی بێنین و له‌بری سه‌رۆک و ره‌ئیس خزمه‌تکار جێگاێان بگرێته‌وه. کاتی ئه‌وه هاتوه که حاکم و حوکم له له‌سه‌ر ته‌ختی حاکمیه‌ت بهێنرێته خوار و به‌ڵێ بۆ میله‌ت بچێته سه‌ر ته‌خت.\nبه سه‌دان هه‌زار چه‌کداری مشه خۆر له کوردستان هه‌ن که ته‌نیا بۆ سه‌رکوتی میله‌ت ئاماده کراون. ئه‌و چه‌کدارانه که ناویان هێزی پێشمه‌رگه‌ێه، تا ئێستا نه‌ێانتوانیوه و ناتوانن سنوره‌کان و سه‌روماڵی میله‌ت بپارێزن. هه‌رکات داگیرکه‌ران قه‌ستی له‌شکر کێشی و په‌لاماری کوردستانیان بوبێت، هێزی پێشمه‌رگه نه‌ک پێشی پێ نه‌گرتون، به‌لکو هاوکاریانی کردوه و شان به شانی داگیر که‌ران هه‌م یه‌کتر و هه‌م میله‌تیان ته‌فروتونا کردوه. هێزی پێشمه‌رگه به سامانی میله‌ت په‌روه‌رده ده‌کرێ له دژی میله‌ت، یان ئاماده ده‌کرێته‌وه بۆ دیسان شڕی ناوخۆ. هێزی پێشمه‌رگه بۆ سه‌رکوت کردن و ده‌مکوت کردنی مامۆستاێانی به‌ش مه‌ینه‌تی مه‌کته‌ب و زانکۆ، خوێندکارانی نارازی و چین و توێژه هه‌ژار و نه‌داره نارازیه‌کان ئاماده و ته‌ێار کراوه نه‌ک بۆ پاراستنی خاکی کوردستان و سه‌روماڵی هاوڵاتین. ده‌بێ کۆمه‌ڵانی خه‌ڵكی کوردسان کور و کچه‌کانیان که به ناوی هێزی پێشمه‌رگه‌وه خه‌ریکی سه‌رکوت و شکه‌نجه‌دانی لاوانن له‌زیندانه‌کان، داواێان لێ بکه‌ن ریزی خه‌ێانه‌ت به‌جێ بێڵن و بگه‌رێنه‌وه ریزی میله‌ت.\nجێی داخه برێک حیزب و رێکخرای سیاسی که هیچ باوه‌رێکیان به هێزی جه‌ماوه‌ر و خۆشیان نه‌ماوه، له کاتێکدا که جه‌ماوه‌ر له دژی ده‌سه‌ڵاتی گه‌نده‌ڵ ده‌ستی داوه‌ته خۆ ئاماده کردن بۆ وه‌لانانیان، ئه‌وان ئێستا داوا له ده‌سه‌ڵاتدارانی دژی قانون ده‌که‌ن که مه‌جال و ئیجازه‌ی قانونییان بده‌نێ که هه‌ڵسورانیان هه‌بێ. داوا لا ده‌سه‌ڵاتی عه‌شاێر و دژ به یاسا ده‌که‌ن که ئیجازه‌ێان بده‌نێ به شێوه‌ی قانونی؟ خه‌ڵک له دژی ده‌سه‌ڵات رێک بخه‌ن، به‌راستی ئه‌مه ئیتر ئه‌وپه‌ری گێلی و ئیفلاسی سیاسی و ئه‌خلاقیه. داواکاری ئه‌مانه ئه‌وه‌نده بێ ماناێه که شێتیش شتی وا ناڵێ. خواستی ئه‌م سیاسیانه؟ وه‌ک ئه‌وه واێه که تمن به تۆ بڵێم: خنجه‌رێکم به‌رێ به بیکه‌م به ورگتا.\nبه‌هه‌رحاڵ کاتی ئه‌وه هاتوه که ئیتر به سوێند و قسه‌ی ئاودار و به‌ڵێنیه درۆێنه‌کانی هیچکامیان بروا نه‌که‌ین، و به پشت به‌ستن به خۆمان و هێزی رێکخراوی خۆمان، بۆ بنیاتنانی کوردستانێکی ئاوه‌دان سکۆلار و بۆ هه‌موان، بۆ گه‌یشتن به مافه تاک و کۆمه‌ڵاێتیه ئینسانیه‌کانمان ده‌ست به کار بین. ئه‌گه‌ر ئیراده بکه‌ین و عه‌قڵ و شعور و ویژدان له بری هه‌ست و سۆز به‌کار بێنین، به دڵنیاییه‌وه له داهاتودا ئیتر خۆزگه به پار ناخوازین!\nPrevious نە ڕەش نە سپى سیاسەتى خۆڵەمێشى\nNext له‌یادی شاعیرێکی شعر ناسکدا


ئەوەى هەموو ساڵێک لە ٨ ى مارسدا من تووشى نیگەرانى دەکات، بەسیمبولکردنى ئەو رۆژەیە وە هاوکات هەڵە تێگەیشتنى ژنانە لەهەمبەر ئەم رۆژەدا. بەگشتى لەلاى ئێمە وێنەیەکى پێچەوانە بەو رۆژە بەخشراوەو بەپێچەوانەوە گەیشتووە بە دونیاى ئێمە، کە خۆى لە خۆپیشاندانە گەورەکەى ژنانى کارخانەیەکى رستن و چنین لە نیۆرک لەساڵى ١٨٥٧دا ئەنجامیاندا سەرى هەڵداو تێیدا ژمارەیەک کوژراو و بریندارى لێکەوتەوە. لێرەوە ئەو رۆژە دیارى کرا بۆئەوەى هەموو ساڵێک ژن هەڵوێستەیەک لەسەر ئەوە بکات کە لەکوێى دەستورو کۆمەڵگاو مافەکاندایە. بیر خستنەوەى ئەو لەقبون و درزو برینانەیە کە کە هیچ کات ساڕێژ نابن، دەستخستنە سەر ئەو کونانەیە کە تێمان کەوتون. کە بەداخەوە لاى ئێمە لە ساڵانى رابردودا بینیمان ژنان بێ ئاگایانە خەریکى ئاهەنگ گێڕان و پۆشینى جلى رەنگاو رەنگ و بەبۆنەیى کردنى ئەو رۆژە بوون. من لەگەڵ بە بۆنەیى کردن و بە سیمبولکردنى رۆژەکاندا نیم، ئەڵبەت بەجیهانى بونى ئەم رۆژەش بۆخۆى هەڵەیەکى گەورەیە.\nبەم جۆرە حەقیقەتى ژن دەشاردرێتەوە، جەوهەرى ژن لەبیر دەکرێت. ژن بەردەوام گیرۆدەى سیستمێکى رەمزى و رێکخستنێکى رەمزیە کە ئەوانى تر دروستیان کردووە. ژنانى ئێمە وێنەیەکى هەڵەیان بەم رۆژە بەخشیوە و لە جەوهەردا کۆمەڵێک گرێ و بەرزو نزمى و برینیان بیر چووەو فەرامۆش کردووە. ئەوەى رێکخراوەکانى ژنان و چالاکوانى بوارى ژنان پێیان وایە لەرێگەى ئاهەنگ گێڕان و گوڵ بەخشینەوە لەم رۆژەدا خزمەت بە ژنان دەکەن هەڵەن، چونکە ئەم رۆژە جەژنێک نییە، ژنان پێویستیان بە شۆڕشێک هەیە (شۆڕشى فیکر)کە هەرگیز لەو دروشمانەدا بەرجەستە نابێت کە بەرزیان دەکەینەوە، شۆڕشى فیکرى هەنگاوى جددى و کەسى جددى دەوێت.\nلە ٨ى مارسدا پێویستە هەموومان بەقوڵى درکى ئازارو نەهامەتى ئەو ژنانە بکەین کە رۆژانە ئەزموونى ئازار دەکەن، ژنانى زەحمەت کێش و کرێکار. دەکرێت خۆمان بخەینە شوێنى ئەو ژنە ماندوانە، من وەکو خۆم سبەینێ دەچمە سەر جادەو دەمەوێت هیچ نەبێت تەنیا رۆژێک ئەزموونى ئازارى ئەو ژنانە بکەم کە لەسەر شەقامەکان شمەک دەفرۆشن، من سبەینێ دەبم بەنێرگز فرۆش لەیەکێک لەشەقامەکانى شاردا.


کۆمیسیۆنی تەشکیلاتی حیزبی دێموکرات سپاسنامەیەکی ڕوو لە خەڵکی کوردستان بڵاو کردەوە\nچوار شەممە, 22. 3. 2017\tPDKI\nبەبۆنەی بەڕێوەبردنی پڕشکۆی جێژنی نەتەوەیی نەورۆز لەلایەن خەڵکی دەروەستی کوردستانەوە، کۆمیسیۆنی تەشکیلاتی حیزبی دێموکراتی کوردستانی ئێران سپاسنامەیەکی بڵاو کردەوە.\nهەوری لەملان‌و جامانە لەشانەکانی نیشتمان\nئۆگرانیی ئازادی‌و نەورۆز\nکۆمیسیۆنی تەشکیلاتی حیزبی دێموکراتی کوردستانی ئێران لە جەژنی نەورۆۆزی کۆن‌و ساڵی نوێ دا وێڕای جەژنەپیرۆزە‌و هیوای سەرکەوتنی خەبات‌و گەیشتن بە ئاواتەکانتان، سپاس‌و پێزانینی هەمبەر هەوڵەکاننتان بۆ وەڵامی بانگەوازی شەش ڕەوتی سیاسی کوردستانی ئێران وێڕایان حیزبی دێموکراتی کوردستانی ئێران، بەرامبەر بوێری‌و ئازایەتیتان، سەرەڕای هەڕەشە‌و بەربەست‌و ئاستەنگەکانی کۆماری سەرکوتی تاران، دەردەبڕێ‌و شانازی دەکات کە ئێوەن پاڵپشتی ڕۆڵەکانی شاختان‌و هێزی بزوێنەری خەباتی شارتان.\nئەکمەلی‌و گەڕیان‌و سێ پێییتان، مەشخەڵانی ئاور‌و قریوەی شادیتان، دروشمی بڕوا بە سەرکەوتن‌و بوێریتان، دڵنیامان دەکاتەوە لە سەرکەوتن، پیرۆز بێ نەورۆز هێمای سەرکەوتن‌و ئازادیتان.\nکۆمیسیۆنی تەشکیلاتی حیزبی دێموکراتی کوردستانی ئێران\nنەورۆزی ٢٧١٧ی کوردی\nجاری خوێندراوه: 1138


وەزیری بازرگانیی ئێران: تاكو ساڵی داهاتوو ئاڵوگۆڕی بازرگانیمان لەگەڵ عێراق دەگاتە 20 ملیار دۆلار\n2019-04-13 [02:34 AM]\nوەزیری بازرگانیی ئێران لە لێدوانێکدا ڕایگەیاند، لە سەردانەکەی سەرۆککۆماری ئێران بۆ عێراق نەخشەڕێگایێک واژوو کرا کە بەو پێیە تا ساڵی 2020 ڕێژەی هەناردەکردنی بەرهەمی ئێرانی بۆ عێراق دەگاتە 20 ملیار دۆلار.\nرەزا رەحمانی وەزیری بازرگانیی ئێران لە كۆبوونه‌وه‌یكیدا له ئەنجومەنی ئیداریی پارێزگای ئیلامدا ڕایگەیاند: بە بایەخی تەواوەوە دەڕواننە ئاڵوگۆڕی بازرگانی لەگەڵ وڵاتی عێراق و دەروازەی سنووری مێهرانیش یەک لەو دەرفەتانەیە کە دەکرێت بەهرەی باشی لێوەر بگیرێت. بەتایبەت بۆ ناردنی بەرهەمی ئێرانی بەرەو بازاڕەکانی عێراق و هەرێمی کوردستان.\nوەزیری بازرگانیی ئێران وتیشی، پارێزگای ئیلام بە هۆی دەروازەی سنووری مێهرانەوە دەرفەتێکی هەرە باشە بۆ ئێران کە بتوانێت بازاڕدۆزی بۆ بەرهەمی ئێران لە عێراق و هەرێمی کوردستان بکات و سنووری مێهران شایستەی ئەوەیە بکرێتە یەکێک لە جەمسەرەکانی ئاڵوگۆڕی بازرگانی بەتایبەت بۆ هەناردەکردنی کاڵای ئێرانی بەرەو عێراق.\nباسی له‌وه كرد، لەبارەی دەروازەی سنووری مێهران و ئاڵوگۆڕی بازرگانی لەگەڵ وڵاتی عێراق دەسەڵاتی تەواو بە پارێزگاری ئیلام دەدرێت و دەوڵەت بەنیازە عیلاقاتی بازرگانیی نێوان ئێران و عێراق فراوانتر بکات.\nئەم هەواڵە 8119جار خوێندراوەتەوە


خۆبەڕێوەبەری سەفەربەریی ڕاگەیاند و داوادەکات خەڵک ڕوو لە سنوورەکان بکەن | ROJnews\nچوؤرشەممە, 9 أكت 2019 - 12:06\nخۆبەڕێوەبەری باکور و ڕۆژهەڵاتی سوریا لە هەموو ناوچەکان بۆ سێ ڕۆژ سەفەربەریی (ئامادەباشی) ڕاگەیاند و داوادەکات خەڵک ڕوو لە ناوچە سنوورییەکان بکەن و دژی هەڕەشەکان بوەستنەوە، هەروەها نەتەوە یەکگرتووەکان، ڕوسیا، ئەمریکا و یەکێتی ئەوروپا لە ئەگەری هەر کارەساتێک بە بەرپرس دەزانێت.\nکەمێک پێش ئێستا خۆبەڕیوەبەری باکور و ڕۆژهەڵاتی سوریا ڕاگەیەندراوێکی لەسەر هەڕەشەکانی دەوڵەتی تورک بۆ هێرشکردنەسەر ناوچەکەیان بڵاوکردەوە.\nلە ڕاگەیەندراوەکەدا هاتووە: بە بەرزبوونەوەی ئاستی هەڕەشەکان و ئامادەکارییە سەربازییەکانی سوپای دەوڵەتی تورک و چەتە بەکرێگیراوەکانیان بە ناوی 'سوپای نیشتمانی سوریا' بۆ هێرشکردنەسەر باکور و ڕۆژهەڵاتی سوریا، وەک بەڕێوەبەری باکور و ڕۆژهەڵاتی سوریا بۆ سێ ڕۆژ دۆخی سەفەربەری (ئامادەباشی) ڕادەگەینین، هەروەها داوا لە هەموو بەڕێوەبەری، ڕێکخراوەکان و گەلی هەموو پێکهاتەکان دەکەین کە، ڕوو لە ناوچە سنوورییەکان بکەن، تا ئەرکە ئەخلاقییەکانییان جێبەجێی بکەن و لەم ساتە هەستیار و مێژووییانەدا، بەرخۆدانی خۆیان پەیڕەو بکەن.\nلە درێژەی ڕاگەیاندراوەکە هاتووە: بانگ لە هەموو گەنجانی کوردستان و جیهان دەکەین کە بە ئەرکی خۆیان بەرامبەر خاک و گەلی خۆیان لە ناوخۆ هەستن و لە دەرەوە و لەو وڵاتانەی کۆچبەریان بوون خۆپێشاندان و چالاکی ئەنجام بدەن.\nلە کۆتایی ڕاگەیندراوەکەشدا هاتووە: بەرپرسیارێتی ئەو ڕووداوانە لە ئەستۆی نەتەوە یەکگرتووەکان و هەموو ڕێکخراوەکانی، دەوڵەتی ئەمریکا، یەکێتی ئەوروپا، ڕوسیا، هەموو دەوڵەت و دامەزراوەکانی خاوەن بڕیار و کاریگەرن لە سوریا، پێویستە ئەو ڕێکخراو و دەوڵەتانە، ئەرکی ئەخلاقی و ویژدانی خۆیان جێبەجێ بکەن تا کارەساتێکی مرۆیی کە زیان دەگەینێت بە گەلانی باکور و ڕۆژهەڵاتی سوریا ڕوونەدات.


له لافاوه‌وه بۆ كه‌مئاوی<br>ئـاواره‌كان لـه گه‌ڕانه‌وه‌شدا نـاحه‌سێنه‌وه\nموسڵ، ره‌ونه‌ق زۆر دڵخۆشه به‌وه‌ی ئاوی پاك ده‌كاته تانكی سه‌ربانی ماڵه‌كه‌یانه‌وه له‌گه‌ڕه‌كی ئاشور له‌ناحیه‌ی به‌رتڵه فۆتۆ: یونسێف\nخێزانه‌كه‌ی ره‌ونه‌ق، دوای ته‌واوبونی شه‌ڕ، به ئومێدی گه‌وره‌وه ده‌گه‌ڕێنه‌وه بۆ ماڵه‌وه، ئه‌وه‌ی ماوه‌ته‌وه؛ خانویه‌كی داڕوخاوه، به‌بێ ئاو و خزمه‌ت.\nره‌نگه كۆتایی به شه‌ڕ و ئاڵۆزیی هاتبێت، به‌ڵام مه‌ینه‌تی ئاواره‌كان له گه‌ڕانه‌وه‌شیاندا وه‌ك خۆی ماوه‌ته‌وه، ده‌مێك به ده‌ست لافاوه‌وه ده‌ناڵێنن و ئێستاش كه‌وتونه‌ته به‌رده‌م هه‌ڕه‌شه‌ی كه‌مئاوی.\nره‌ونه‌ق، ته‌مه‌ن 12 ساڵ، له‌گه‌ڵ خێزانه‌كه‌یدا له گه‌ڕه‌كی ئاشور ده‌ژی له ناحیه‌ی به‌رتڵه (بەدوری 15 كیلۆمەتر دەكەوێتە خۆرهەڵاتی شاری موسڵ).\nله ساڵی 2014دا، ئه‌و خێزانه ناچار بون ماڵه‌كه‌یان به‌جێبهێڵن، دوای بیستنی نزیكبونه‌وه‌ی داعش له شاره‌كه‌یان، ئه‌وه‌ش به‌پێی راپۆرتێكی یونسێف.\n"زۆر دڵته‌نگ بوم به رۆشتن، به‌ڵام ده‌ترسام له شه‌ڕ، هه‌موو رۆژێك نوێژ و نزام ده‌كرد رۆژێك بێت بتوانین بگه‌ڕێینه‌وه" ره‌ونه‌ق وای وت.\nرائیده شه‌معون و دوو كچه‌كه‌ی، ره‌ونه‌ق و هه‌دیل\nره‌ونه‌ق و خێزانه‌كه‌ی، ساڵێكی ته‌واو، له چیای مه‌تڵه و له ئاواره‌ییدا چاوه‌ڕێی كۆتایی شه‌ڕ بون.\nداعش له‌گه‌ڵ ده‌ستبه‌سه‌رداگرتنی ناوچه‌كانی نه‌ینه‌وا، له نێویاندا به‌رتڵه كه دانیشتوانه‌كه‌ی له پێكهاته‌ی كریستیانن، سێ بژارده‌ی خسته به‌رده‌میان؛ ببنه موسڵمان، باج بده‌ن یان كۆچ بكه‌ن.\nرائیده شه‌معون، دایكی ره‌ونه‌ق ده‌ڵێت "گوێمان له ده‌نگی ته‌قه بوو، موشه‌كه‌كانمان ده‌بینی له شه‌ودا، له‌ده‌وروبه‌ر و شاره‌كه‌ماندا وێرانكاری رویدا".\nدوای شه‌ڕ و كۆنتڕۆڵكردنه‌وه‌ی به‌رتڵه له تشرینی یه‌كه‌می 2016، دوای دوو ساڵ له‌داگیركاری داعش، خێزانه‌كه‌ی ره‌ونه‌ق و به‌شێكی تر له خێزانه‌كان گه‌ڕانه‌وه.\n"سه‌ره‌تای گه‌ڕانه‌وه، شه‌وان نه‌مانده‌توانی بخه‌وین، ده‌بوو بۆ هێنانی ئاو بچینه ده‌ورترین شوێن، چه‌ند كیلۆمه‌ترێك ئاومان هه‌ڵده‌گرت و ده‌مانهێنایه‌وه بۆ خانووه‌كه".\nرائیده شه‌معون وتی "شتنی منداڵ، پاككردنه‌وه‌ی ماڵ و ته‌نانه‌ت بنیاتنانه‌وه‌ی ئه‌و دیوارانه‌ی به‌هۆی ته‌قه و فیشكی زۆره‌وه زیانی به‌ركه‌وتووه به‌بێ ئاو قورسه".\nره‌ونه‌ق ده‌ڵێت خێزانه‌كه‌ی بڕی پێویست له ئاوی پاكیان ده‌ستناكه‌وێت\nكه‌مئاوی له ناوچه‌كانی باكوری عیراق، به تایبه‌ت له شاره كۆنتڕۆڵكراوه‌كاندا یه‌كێك له كێشه سه‌ره‌كیی و به‌رده‌وامه‌كان، چونكه تۆڕه‌كانی دابه‌شكردنی ئاو به‌هۆی شه‌ڕه‌وه وێران بون و زیانی زۆریان به‌ركه‌وت، له‌كاتێكدا له وه‌رزی زستانیشدا، به‌هۆی بارانی به‌خوڕ و لافاوه‌وه ئاو ده‌چێته زۆربه‌ی ماڵه‌كانه‌وه.\nره‌ونه‌ق و خێزانه‌كه‌ی، ئێستا له نێو ماڵه‌كه‌ی خۆیاندا ده‌توانن ئاوی پاكیان ده‌ستبكه‌وێت، "له خوێندنگه‌كه‌شماندا ئاو هه‌یه، بۆیه ئێستا ده‌توانن خه‌ونه‌كانم به‌دیبهێنم و كاتێك گه‌وره بوم ببمه پزیشك" ره‌ونه‌ق وای وت.\nئه‌وه بۆ ره‌ونه‌ق هه‌موو شتێك نیه، هه‌رچه‌نده ئاو هه‌یه به‌ڵام زۆر نیه، "ئاوی ته‌واو هه‌یه بۆ شتن و پاككردنه‌وه و پاراستنی ژیانمان، به‌ڵام خێزانه‌كه‌ی پێویستی به زیاتر هه‌یه، ئێمه پێویستمان به ئاشتی هه‌یه، به ئومێدم له داهاتوودا ئاشتی هه‌بێت نه‌ك شه‌ڕ".\nرێكخراوی یونسێف به هاوبه‌شی مانگی سوری قه‌ته‌ری، كارده‌كه‌ن بۆ باشكردنی بارودۆخی ژیانی زیاتر له 400 خێزانی گه‌ڕه‌كی ئاشور له به‌رتڵه، كه ره‌ونه‌ق تێیدا ده‌ژی، ئه‌وه‌ش له‌رێی دابینكردنی ئاوه‌وه.\nله ته‌واوی ناوچه‌كانی عیراق، هێشتا زیاتر له ملیۆنێك و 500 هه‌زار كه‌س ئاواره‌ن، له نێویاندا منداڵ، كه خه‌ون به گه‌ڕانه‌وه بۆ ماڵه‌وه ده‌بینن، به‌دیهێنانی ئه‌و خه‌ونه‌ش، په‌یوه‌سته به خزمه‌تگوزاریی له ناوچه‌كانیاندا وه‌ك ئاو و كاره‌با.\nحزبێكی توركمانی له كه‌ركوك: ئارامگرتنمان كۆتاییهات\nپه‌روه‌رده "ئیحراج" بووه\nدامه‌زراندنه‌كه‌ی نه‌ینه‌وا كێشه‌ی تێده‌كه‌وێت\nلە ماوەی ساڵێك و پێنج مانگدا\nپارێزگاری كەركوك و پەرلەمانتارێكی یەكێتی دوجار نەخۆشخانەیەك دەكەنەوە\nلە كەركوكەوە تا گرێ سپی\nمەزڵوم دۆغان؛ چیرۆكی شەڕڤانە 19 ساڵەكە\nهه‌زار حوكمدراو له نه‌ینه‌وا ده‌گوازرێنه‌وه\n(كه‌ركوك ناو) مه‌رجه‌كانی پێدانی موچه‌ی بێكاری له كه‌ركوك بڵاوده‌كاته‌وه


شارەوانییەکان بەساڵاچووان پشتگوێ دەخەن - Radio Sweden Kurdish - رادیۆی سوید Radyoya Swêdê | Sveriges Radio\nشارەوانییەکان بەساڵاچووان پشتگوێ دەخەن\nبڵاو کرایه‌وه tisdag 29 mars 2016 kl 17.13\nشارەوانییەکان ئەو بڕیارانەی خۆیان تایبەت بەدابینکردنی جێگەی بۆ بەساڵاچووان دەریانکردووە بەئەنجام ناگەیەنن.\nبەپێی دەزگایی چاودێری نەخۆشەوانی و خزمەتگوزاریی (Inspektionen för vård och omsorg) لە نێوان ساڵانی ٢٠١٣ بۆ ٢٠١٥ ڕێژەی ئەو بڕیارانەی کە بۆ دابینکردنی جێگەی هەمیشەی لەخانەی بەساڵاچوواندا شارەوانیەکان دەریانکردووە بەڵام بەئەنجامیان نەگەیاندووە لە % ٤٢ زیادیکردووە.\nهاوکات دەزگاکە ئەو گومانانەی لەلادرووست بووە کەشارەوانییەکان نایانەوێت ناویان لە ئاماردا سەبارەت بەدابینکردنی جێگە بۆ بەساڵاچووان تۆماربکرێت خۆیان لەو تۆمارکارییە دوور دەرگرن. ئەوەش لەڕێگەی ئەوەی کە شارەوانییەکان بەساڵاچووان ڕازیدەکەن کە زیاتر لەماڵەکانی خۆیاندا خزمەت وەربگرن و خزمەت بکرێن لەجێگەی ئەوەی کە داخوازینامە بۆ شارەوانییەکان سەبارەت بەدابینکردنی جێگە لەخانەی بەساڵاچوواندا بنێرن.\nدەزگایی چاودێری نەخۆشەوانی و خزمەتگوزاریی ڕوونیکردۆتەوە کە جێگەی دڵگرانییە بەساڵچووان ناچاردەکرێت بەو شێوە ژیان بەرنەسەر و ئەمەشیان وەک کێشەیەکی گەورەو کە بەردەوام لەگەشەساندندایە لەقەڵەمداوە.\nهاوکات دەزگاکە تیشكی خستۆتەسەر مەترسی ئەم کارەی شارەوانییەکان. بۆ نمونە ئەو بەساڵاچووانەی دووچاری نەخۆشی پیرزەینی (demens) بوون دەرئەنجامی خراپی لێبکەوێتەوە. ئەو کەسانەی دووچاری نەخۆشی پیرزەینی بوون لەزۆربەی حاڵەتدا بەئاگانین لەو کارانەی ئەنجامی دەدەن. بۆ نمونە شەوانە درەنگ لەماڵەکانی خۆیان بچنە دەرەوەو نەزانن بگەڕێنەوە ماڵەوە. تەباخ یان گازی ماڵەوە بۆ خواردن دروستکردن دابگیرسێنن بەڵام لەبیریکەن بیکوژێننەوە.


ئیسلامەکەم | TamTam\nکەناڵێک بۆبانگەوازی ئیسلامی لەسەر ڕێگاو ڕێبازی پێشینی چاکی ئەم ئوممەتە لە صحابە بەڕێزەکان خوا لە هەموویان ڕازی بێت ، لە تابیعی و اتباعی تابیعین ، زانایانی دوای ئەوان تا ئیستا .\n02 February at 15:35\n09 January at 09:43\nئیمامی حەسەنی بصری 'رحمە الله' دەفەرمووێت: لەخوا ترسەڪان چەندین نیشانەیان هەیە ڪە پێیان دەناسرێنەوە لەوانە: ڕاستگۆی لە وتەڪانیاندا بەوەفان لە بەڵێنەڪانیاندا وە بە جێگەیاندنی سیلەی رەحم بەزەی هاتنەوە بە لاواز و هەژارەڪان خۆهەڵنەڪێشان بەسەر خەڵكی بێ فیزی و ڕەوشت جوان ◆حلیة الٲولیاء |1/270| ٠\n00:51 22 December 2020\n[اللهم إني أسألك رؤيا صالحة، صادقة غير كاذبة] عن عائشة، رضي الله عنها أنها كانت إذا أرادت النوم تقول: «اللهم إني أسألك رؤيا صالحة، صادقة غير كاذبة، نافعة غير ضارة». وكانت إذا قالت هذا قد عرفوا أنها غير متكلمة بشيء حتى تصبح، أو تستيقظ من الليل. (صحيح) الجامع لابن وهب ١٠١٧ دایکمان عائیشە خوا لێی ڕازی بێت دەیفەرموو کاتێ بخەوتایە دەیفەموو خوایە داوار خەوی چاک خۆشت لێ اکەم ، خەور ڕاست کە درۆ نەبێت ...\n20:41 09 December 2020\n15:18 05 December 2020\n✋🏻 داواکردن له خەڵك بێ ئەوەی فەقیر بی ✋🏻 🌸٦٢٨١ - «من سأل من غير فقر فكأنما يأكل الجمر» . 📚 صحيح الجامع الصغير. 💎 پێغەمبەر ﷺ فەرموویەتی : " ھەر کەسێك داوا لە خەڵکی بکات بێ ئەوەی فەقیر بێت و پێویستی پێ بێ وەکو ئەوە وایە کە خەڵوز بخوا " ✍ محمد گەردی ——————————————— 🖥 کەناڵی ڕێگای پێشین 🖥 https://t.me/Regaypeshin\nكەناڵی ❉﴿ ڕێگای پێشین ﴾❉لە تیلیگرام ❉ کەناڵێک بۆ بڵاوکردنەوەی قورئان و فەرمودە ڕاستەکانی پێغەمبەر ﷺ،و بڵاوکردنەوەی وتەی زانایان و وتار و وانه و پارچه ده‌نگیەکان بە زمانی کوردی: https://t.me/Regaypeshin بۆ گەیاندنی پیشنیارەکانتان: @masoudA...\n09:23 02 December 2020\n14. أَصْبَحْنَا عَلَى فِطْرَةِ الإسْلامِ وَعَلَى كَلِمَةِ الإخْلاصِ وَ عَلَى دِينِ نَبِيِّنَا مُحَمَّدٍ (صلى الله عليه وسلم) وَ عَلَى مِلَّةِ أَب ِِينَا إِبْرَاهِيمَ حَنِيفَاً مُسْلِمَاً وَ مَا كَانَ مِنَ الْمُشْرِكِين.. 📓 (أبو داود 4/322) ألا أعلمُكَ كلامًا إذا قلتَه أذهَب اللهُ تعالى همَّكَ وقضى عنكَ دَينَكَ ؟ قُلْ إذا أصبَحتَ وإذا أمسَيتَ اللهم إني أعوذُ بكَ منَ الهمِّ والحزَنِ، وأعوذُ بكَ ...\n٫٫٫٫٫٫٫٫٫زیڪرۍ بــــەیانیان......چەند خولەڪێڪ لەخــۆت ببورە... 1- خوێندنى(آيةالكرسي) [اللَّهُ لا إِلَهَ إِلَّا هُوَ الْحَيُّ الْقَيُّومُ لا تَأْخُذُهُ سِنَةٌ وَلا نَوْم،ٌ لَهُ مَا فِي السَّمَاوَاتِ وَمَا فِي الْأَرْضِ مَنْ ذَا الَّذِي يَشْفَعُ عِنْدَهُ إِلَّا بِإِذْنِهِ يَعْلَمُ مَا بَيْنَ أَيْدِيهِمْ وَمَا خَلْفَهُمْ وَلا يُحِيطُونَ بِشَيْءٍ مِنْ عِلْمِهِ إِلَّا بِمَا شَاءَ وَسِعَ كُرْسِيُّه ...\nزێک بە عام هاتبێت بەڵام بۆسببی تایبەت هاتبێت ، ئایا تایبەت دەبێت بەوسببەی خۆیەوە ، هیچ کام لە زانایانی مسوڵمان نەیانووتوە ئەو لەفزە تایبەتە بەو کەسەوە ، بەڵکو تایبەتە بە جۆری ئەو کەسەوە هەرکەس ئەو شتەی تیابێت ، یان بشوبهێت بەوەوە ئەم ئایەتە ئەو لەفزە دەیگرێتەوە ،ئایەتێک ئەمرک یان نەهی تیابێت ، هەرکەسێک هاوشێوەی ئیشی ئەو کەسە بکات دەیگرێتەوە ، ئایەتێک هاتبێت وەسف تیابێت ، کەسێ ئیشیکی ئەنجام داوە ئا ...\nلەفزێک هاتووە نە دلیلی عام ی پێوەیە نە دلیلی خاص ، هۆکرەکەی تایبەتە ،لەفزەکەی عامە ، بەڵگە نەهاتووە مەبەستی عامە یان خاص ، ڕاجح لەم حاڵەتە عبرەت بە عمومی لەفزەکەیە ، ئەسڵ وایە بۆ عامە . شیخ الاسلام رحمە اللە دەفەرمووێت : خەڵکی هەرچەن خلافیان تیایە کە لەف\n( کل ) ، بەڵگەیە لەسەر ئەوەی ئەم کل ایستثناء لێ کراوەتەوە ، بە تەفسیری ئایەتەکەی پێشوو ، دەزانین کل سَفِينَة صالحا ، کل هەر بە عام خۆی ماوەتەوە ، بۆیە ئەم کەشتیەیان تێکدا ، چونکە پادشاکە هەموو کەشتیە چاکەکانی دەبرد . لێرەدا ئەهل بیدەع وەک حیزبیەکان دەیکەنە شوبهەیەک ، دەڵێن باشە کل عامە ، وە مفرد اضافە بکرێت عام نیە ؟ بەڵێ عامە . خوای گەورە دەفەرمووێت [[الا ان حزب اللە هم المفلحون ]] کەواتە کل ...\n[[ السَّفِينَةُ فَكانَتْ لِمَساكِينَ يَعْمَلُونَ فِي الْبَحْرِ فَأَرَدْتُ أَنْ أَعِيبَها وَكانَ وَراءَهُمْ مَلِكٌ يَأْخُذُ كُلَّ سَفِينَةٍ غَصْباً ]] کە خضر علیە السلام چوونە ناو کەشتیەکە لەگەڵ پێغەمبەر موسی علیە السلام ، تێکیاندا ، ئەم ئیشەی ئەم بەڵگەیە لەسەر ئەوەی ئەم ووشەی\nریرە ڕیوایەتی کردووە پێغەمبەری خوا ﷺ فەرمووی [[ یا ایها الناس ان اللە افرتض علیهم الحج]]ئەی خەڵکینە خوای گەورە حەجی لەسەرتان واجب کردووە ،ئێوەش ئەنجامی بدەن پیاوێک سێ جار پرسی هەموو ساڵێک ئەی پێغەمبەری خوا ﷺ ؟ سێ جار پرسی بێدەنگبوو ، لە سێەم جار فەرمووی ئەگەر بموتایە بەڵێ هەموو ساڵێک واجب دەبوو ،ئەو کاتەنەشتان دەتوانی ئەنجامی بدەن ، بەڵام فەرمووی بۆ کەسێ بتوانێت ، ئەگەر ئەمر بۆ دووبارە بوونەوە ...\nکاتێک ئەو ئەمرە دەبێتە بەڵگە بەوەی دووبارە و چەند بارە بکرێتەوە ، ئەگەر بەسترابێت بە هۆکارێکەوە ، کە هۆکارەکەی هاتە دی دووبارەی دەکەیتەوە ، بەڵگە لەسەر ئەوەی ئەمر بەڵگە نیە لەسەر دووبارە بوونەوە امامی مسلم لە ابو ه\nتەواوی وانەی وانەی سیانزە //فصل قول الصحابی // کاتێک صحابەیەک قسەیەکی کرد دەبێتە بەڵگە ؟ صحابە // ئەو کەسەیە گەشتبێت دەستەواژە"" لقی "" بەهێزترە چونکە رٲی کەسی نابینا ناگرێتەوە ، کەوایە گەشتبێت بە پێغەمبەری خوا ﷺ وە ئیمانی پێ هێنابێت ، وە لەسەر مسوڵمانی مردبێت ، ئەوەشی مورتەد بوبێتەوە دواتر مسوڵمان بوبێتەوە ، هەپ بە صحابی حسابە ، ئەگەر ووتەی صحابەکە دیارو بڵاو بێت وە کەس لە لە صحابەکانی تر خوا ...\nاوە ئەوە لەسەرت واجب دەبێت ، یان ئەو عیبادەتانەی خاص ـن هەر کەس ئەو سیفەتەی تێدا بێت لەسەری واجب دەبێت . یان لە شوێنێکدای کەسێک مسوڵمانە مردووە ، واجبە لەسەر شەخصی تۆ ئەنجامی بدەیت ، عام نیە داوا لە شەخصی تۆ کراوە . کەسێک لە بیری بچێت یان نەزانێت ئەوە لە ڕووی تاوانەوە لێیان ناگیرێت ، بەڵام لە ڕووی زەمانەتی ئەو شتانەی لەدەستی دەدات دەبێت زەمانەت بکرێت ، کەسێک نەزان بێت یان بیر چوون حەقی کەسێ ب ...\n19:11 28 November 2020\nئەوەیە تۆ حوکمێک بۆ ئەوشتە جێگیر دەکەی وە لە غیری ئەو شتە دووری دەخەیتەوە ، وەک ئەوەی ئەوەندە شتە شەرط ـی نوێژە ، غیری ئەوە شەرط ـەکانی نیە . سوودی ئەم کارە چیە فڵانە شت ئەوەندە شەرطی هەیە ؟ ئەوەی لێ وەردەگرین غیری ئەوشتە ئ ەو مەرجانە نایگریتەوە ، ئێستا زانایان دیاریانکرد شەرط ـەکانی نوێژیان دیاری کرد ، غیری نوێژ نایگرێتەوە ، ئێستا طهارە ڕوکردنە قیبلە شەرطی نوێژە کەواتە ئەگەر کەسێک عیبادەتێکی ...\nوانەی دوانزە اختار اعلی المصلحتین ، واختار ادنی المفسدین ئەگەر کەوتیتە نێوان دوو مەسڵەحەوە ، ناتوانی جمع بکەیلە نێوانیان ئیلا یەکێکیان نەبێت ، دەبێت یەکێکیان هەڵبژێریت،لەو کاتە ئەوەیان کە لە هەمووی مەسڵەحەی زیاترە ئەوە هەڵدەبژێریت ، یان کەوتیتە نێوان دوو مەفسەدە کامیان هەڵدەبژێریت ئەوەیان کە کەمترین مەفسەدەی تێدایە . نمونە // نزیک خۆر ئاوا بوونە ، دەتەوێ نوێژ بکەیت ، دوو ڕکات سوننەت هەیە پێش ع ...\nئەوەی لێی بێ توانایە لەسەری لا دەچێت ، هەر شتێک لە پێویستیەکانر ئینسان بێت خوای گەورە لەسەری حەڕام نەکردووە ،ئەو شتە پیسانە کە خوای گەورە حەڕامی کردووە ئەگەر ناچار بوویت ، ئەوە حەڕام نیە ، بۆیە [[ الضروريات تبح المحضورات الراتبە ، والمحضورات العارضە ]] ، حاڵەتی زەرووری دوو جۆر حەڕامت بۆ مباح دەکات ، ناڵێن حەڵاڵی دەکات ، چونکە حەڵاڵ جیاوازە لە مباح ئیلا مەگەر بڵێن حەڵاڵ و مباح مرادیفن ، چونکە هەند ...\nروى البخاري (1117) عَنْ عِمْرَانَ بْنِ حُصَيْنٍ رَضِيَ اللَّهُ عَنْهُ قَالَ : كَانَتْ بِي بَوَاسِيرُ فَسَأَلْتُ النَّبِيَّ صَلَّى اللَّهُ عَلَيْهِ وَسَلَّمَ عَنْ الصَّلاةِ ، فَقَالَ : ( صَلِّ قَائِمًا ، فَإِنْ لَمْ تَسْتَطِعْ فَقَاعِدًا ، فَإِنْ لَمْ تَسْتَطِعْ فَعَلَى جَنْبٍ ) . پیاوێک پرسیاری کرد ، دەربارەی نوێژ ، پێغەمبەری خوا ﷺ فەرمووی بە پێوە بیکە ئەگە ر نەتوانی بە دانیشتن ئەگەر نەتوانی بە ڕ ...\nوانە یانزە اصول مسطنبە من الکتاب والسنە زانایان کۆمەڵێکی زۆر بنچینەیان دەر هێناوە لە قورئان و سوننەت کە خەڵکێکی زۆر سودیان لێبینیوە . یەکێک لەو ئەصل ـلانە ، [[ الیقین لا یزول بالشک ]] ، یەقین لا ناچێت بە گومان ، هەرکاتێک کەسێک گومانی لە شتێک درووست کرد دەبێت بگەڕێتەوە سەر بنچینەکە لەوێوە دەست پێبکاتەوە ، بۆ نمونە // ئەگەر کەسێک گومانی وابوو کە خێزانی تەڵاق داوە ، ئەوە دەڵێن بگەڕێوە سەر بنچینە ...\n[[ قُلۡ یُحۡیِیهَا ٱلَّذِیۤ أَنشَأَهَاۤ أَوَّلَ مَرَّةࣲۖ وَهُوَ بِكُلِّ خَلۡقٍ عَلِیمٌ ]] یەکەم جار لە نەبوون هێنایە بوون دووەم جاریش بە هەمان شێوە قیاسی کردە سەر ئەوە کە دوو بارە زیندوویان دەکاتەوە الحاقی کرد بە یەکەم جار . نمونە // پیاوێک پرسیاری کرد لە پێغەمبەری خوا ﷺ ، وتی مناڵێکی ڕەشمان بووە ، پێغەمبەری خوا ﷺ فەرمووی ئایا حوشترت هەیە ، وتی بەڵێ وتی چ ڕەنگن وتی سور ووتی ئایا حوشتری تیایە ...\nوانەی دە الاجماع والقیاس صحیح (( دەقەی١٣)) اجماع // یەک دەنگی حوکمی زانایانی ئەهلی ئیجتهادە لەسەر ڕووداوێک لەم ئوممەتە ، بەڵام قیدێکی بۆزیاد دەکرێت ، ئەویش بریتیە لەوەی پاش وەفاتی پێغەمبەری خوا ﷺ ، چونکە لەکاتێکدا پێغەمبەری خوا ﷺ مەوجودبوو ، لەبەر ئەوەی هەموویان بە یەکجار دەگەڕانەوە بۆ لای پێغەمبەری خوا ﷺ ئەگەر شتێکیان لێ عاصی بوایە ، کەس نەدەگەڕاوە بۆ قولی صحابە خوا لە هەموویان ڕازی بێت ، ئەگ ...\nتەواوی وانەی تەوحید\n ❖ پێغەمبەری خواﷺ دەفەرمووێت: زۆرترین سڵاوات لەسەر من بدەن لە شەو و ڕۆژی جمعەدا ھەرکەسێك یەك سڵاوات بدات ئەوە خودای گەورە دە سڵاواتی لەسەر دەدات ـــــــــــــــــــــ 📕الألباني : حسن السلسلة الصحيحة - 1407 ــــــــــ ●اللَّهُمَّ صَـــلِّ وَسَلِّــمْ وبارک عَلَـــى نَبِيـِّنَا محمد ــــــــــــــــ ●)اللَّهُمَّ صَلِّ عَلَى مُحَمَّدٍ، وَعَلَى آلِ مُحَمَّدٍ، كَمَا صَلَّيتَ عَلَى إِبْرَاهِيمَ، وَع ...\n20:41 25 November 2020\nت حەڕام و مەکروه نیە بەڵام بە هۆی ئەو مەفسەدەیە ئەو وەسیلەت لێ حەڕام دەبێت و مەکروه دەبێت . ئەم قاعیدەی الوسائل لها احکام المقاصد تەنها ئەو وەسیلانە دەگرێتەوە کە لە شەرعدا هاتووە ، زیاتر ناگرێتەوە . ئەگەر ئەو دەرگایە بکەیتەوە هەرشتێک حوکمی مەبەستەکەی وەربگرێت چونکە ئەگەر وانەبێت نە دین لە جێی خۆی دەمێنێت نە شەریعەت لە جێ حۆی دەمێنێت ، وەک حیزبیەکانی ئەمڕۆ ، کە شرک دەکەن وەک لە فلیمەکانیان و بید ...\nچی ؟ ووتی ڕەنگە بە هۆی یەکێک لە باوانەوە بێت بەم شێوازەوە بوبێت ، وتی دەی بە هەمان شێوە ڕەنگە یەکێک لە باوباپیرانی ئەمیش ڕەش بوبێت ، ئەمەش بەڵگەی درووستی قیاسن ، حسابی بۆ دەکرێت . ابن عبد البر رحمە اللە دەفەرمووێت ئەوەی کە قیاسێک لەسەر اصل ـەکان وە حوکمی شتەکان بە هاوشێوەی خۆی حوکمی دەربکەی ، ئەمە شتێکە هیچ کام لە سەلەف خلافی تێدا نەبووە ، بەڵکو هەر کەس هەتا ئەگەر زەم قیاسیشی کردبێت ، خۆی قیاسی ص ...\nنمونە // پیاوێک پرسیاری کرد لە پێغەمبەری خوا ﷺ ، وتی مناڵێکی ڕەشمان بووە ، پێغەمبەری خوا ﷺ فەرمووی ئایا حوشترت هەیە ، وتی بەڵێ وتی چ ڕەنگن وتی سور ووتی ئایا حوشتری تیایە سور نەبێت ، خۆڵەمێشی بێت ((اورق )) ، وتی بەڵی ، وت بۆ\nالاجماع والقیاس صحیح (( دەقەی١٣)) اجماع // یەک دەنگی حوکمی زانایانی ئەهلی ئیجتهادە لەسەر ڕووداوێک لەم ئوممەتە ، بەڵام قیدێکی بۆزیاد دەکرێت ، ئەویش بریتیە لەوەی پاش وەفاتی پێغەمبەری خوا ﷺ ، چونکە لەکاتێکدا پێغەمبەری خوا ﷺ مەوجودبوو ، لەبەر ئەوەی هەموویان بە یەکجار دەگەڕانەوە بۆ لای پێغەمبەری خوا ﷺ ئەگەر شتێکیان لێ عاصی بوایە ، کەس نەدەگەڕاوە بۆ قولی صحابە خوا لە هەموویان ڕازی بێت ، ئەگەر پرسیار ...\nدەبێتە دین بە شێوەیەکی جوان ڕوونی بکەوە جا کەسەکە ، تەرق دەبێتەوە تەریق نابێتەوە کەیفی خۆیەتی ، قبوڵی کرد قبوڵی نەکرد ، بۆیە ئسلوبێکی جوان هەڵدەبژێریت ، تا ئسلوبێکی جوان هەڵبژێریت باشترە ، مەرج نیە هەر مباح بێت ، وەک ئەوەی کەسێک دوو ڕکاتە سونەتەکەی پێش نوێژی بەیانی دوای نوێژی بەیانی کردی ،پێغه‌مبه‌ری خوا (ﷺ) لێی بێدەنگ بوو ، ئەمە مانای ئەوە نیە ئەو دوو ڕکاتە مباحە ، بەڵکو هەر سوننەتە .\n12:38 24 November 2020\nمەجلیسێک کەسێک قسەیەک باطل دەڵێت ، نابێت بڵێی دوای بە تەنها پێی دەڵێم ، چونکە کەسانێک لەو مجلیسەن لەوان\nوانەی نۆ اذا تعارض القول والفعل هەرکاتێک ووتەیەکی پێغه‌مبه‌ری خوا (ﷺ) لەگەڵ کردەوەیەکی پێچەوانەی یەک بێت . هەرکاتێک بڵێن کردەوەکە تایبەت دەکرێت بە پێغه‌مبه‌ری خوا (ﷺ) ئەمە بەڵگەی دەوێت ، ئەگەرنا کردەوەی پێغه‌مبه‌ری خوا (ﷺ) بەڵگەیە بۆ ئێمە ، دایکمان عائیشە خوا لێی ڕازی بێت فەرمووی ڕەوشتی پێغه‌مبه‌ری خوا (ﷺ)قورئان بوو [[ کان خلقە القران ]] ، واتە بە کردەوەکانی خۆی قورئانی تەفسیر دەکرد ، بۆیە صحاب ...\nە نە تابیعی نە زانایانی لغە نە سەلەف نە زانایانی سەلەف کەس باسی نەکردوە وەک خلیل ، فراء وەک ابی عمر ابو علاء ، المعری ، ابی عمرالشیبانی ، ابو زیدی انصاری ، وە غیری ئەمانەش کەلامیان دابەش نەکردووە بۆ حەقیقە و مجاز . ابن القیم دەفەرمووێت مەجاز بتێکە و دەپەرسترێت جگە لە خوا ، چونکە مەجاز ئەهلی کەلام بۆ تاویلی اسماء و صفات دایان هێنا ، ئەگەر نا لە ناو سەلەف کە نەیدەزانی مجاز چیە . وە زۆربەی مجاز ...\nهەندێک لە ئەهلی علم دەفەرموون مەجاز نە لە قورئاندا هەیە نە لە غیری قورئاندا ، ئەمەش قولی ابو اسحاق اسفراینی یە ، وە قولی ابو علی فارسی ، وە امام الشنقطی ، شیخ الاسلام و ابن تیمیە ش لەسەر ئەم قولەن مەجاز نە لە قورئاندا هەیە نە لە زمانی عربیدا ، وە شیخ الاسلام ابن تیمیە دەفەرمووێت ئەمە داهێنراوێکە لە دیندا ، نە صحاب\nوانەی شەش بسم اللە الرحمن الرحیم 📚 "رسالة لطيفة جامعة في ٲصول الفقه المهمة للعلامة السعدي رحمه الله" 📚 فصل فی اوامر // ئەسڵ وایە هەر ئەمرێک هاتبێت لە قورئان و سوننەتدا ،بۆ واجبیەتیە ، ئەمر لە جهەتی طلب ـەوەیە نەک خەبەر ، داواکردنی کارە ، بە پێچەوانەی نەهی ، ئەمر بە شێوازێکە لە بەرزەوەیە بۆ نزم فەرمان دەکات . سێ پلەی هەیە ئەمر // یەکێک بەرز بێت ئەمر بە خوار خۆی بکات پێ دەوترێت ئەمر ، کەسێک ...\n11:00 20 November 2020\nنمونە / کەسێک لە شوێنێکە کە بانگخوازێکی لێە ، تۆ نایناسی بەڵام کەسێک لەوێە عادل ـە بۆیە قسەکەی وەردگیرێت ، واتە بە مفهومەکە ئەگەر کەسەکە فاسق نەبێت ،ئەوە پێویست بە تبین ناکات . مفهوم شرط // ئەوەیە مفهومێک مەرجێکی تێدا بێت ، خوای گەورە دەفەرمووێت [[ وَإِنْ كُنَّ أُولاتِ حَمْلٍ فَأَنْفِقُوا عَلَيْهِنَّ حَتَّى يَضَعْنَ حَمْلَهُنَّ )]] ، ئەوئافرەتەی تەڵاقدراوە ئەگەر حەملی هەبوو ، واجبە مەسرەفی بک ...\n10:59 20 November 2020\nوانەی پێنج بسم اللە الرحمن الرحیم 📚 "رسالة لطيفة جامعة في ٲصول الفقه المهمة للعلامة السعدي رحمه الله" 📚 ئەحکامی شەرعی هەندێ جار لە نەصی قورئان ولە قورئان و سوننەت ، وەردەگیرێت ، ماناکەی زۆر ڕوون و دیارە لە غەیری ئەو مانایە هیچ مانای تر وەرناگرێت . خوای گەورە دەفەرمووێت تِلْكَ عَشَرَةٌ كَامِلَةٌ ڕێکدە ڕۆژی تەواوە نە زیادە و نە کەم وەرناگرێت تەفسیری تری ناوێ . هەرکات نەص ـی ئایەتێکمان هەبێت لە ...\n20:51 19 November 2020\nفەرز کیفایە / واجبە ئەنجام بدەی ، بەڵام ئەگەر کۆمەڵێکپێی هەڵستن لەسەر ئەوانی تر لا دەچێت ، داواکراوە لە کەسان باڵغ وعاقڵ ئەنجامی بدات ، بەڵام لە هەر تاک تاک داوا نەکراوە ئەنجام بدرێ ، ئەگەر یەک تاک کەسێک پێی هەستێت ئەوە لەسەر ئەوانی تر لا دەچێت ، بۆ نمونە علمی شەرعی ، واجبە هەر کەس ئەوەندە بزانێ کە واجبەکانی خۆی پێ ئەنجام بدات ، بەڵام زیادە علمەکانی تر ئەوه فەرزی کیفایە ، بۆ ئەوەی کەسێک پ رسیاری ...\n..ngin...: لە زمانی عەربی ئەحکام لە سەر پێنج شت دەڕواتە ڕێوە ، دەسوڕێت و لەسەری بنیاد دەنرێت : لە زمانی عربی ٲحکام واتە قەدەغە کردن . لە شەرعدا : ئەوەی لە کتاب و سوننەت هاتبێت پەیوەندی هەبێت بە کردەوەی ئەو کەسانەی کەوا تەکلیفیان لەسەرە ، یان داوات لێکراوە شتێک بکەی ،یان دوات لێکراوە لە شتێک دوور بکەویتەوە . طلب فعل دوو جۆرە : یان وجە الزام / امر ، دەبێتە ئەمر علی وجە غیر الزام / داوات لێکراوە بەڵا ...\n20:31 16 November 2020\nپێویستە ئەو فائیدە و سودانەی دائیمە ئەیخوێنیت ، لای خۆت بینوسیت ، لە دەفتەرێک دا . دەبێت نەفەسێکی دووروو درێژت هەبێت . گەرما وسەرما بچێژی ، دەبێ کۆمەڵێ بەڵاو مصبەت بچێژی لە پێناو فێر بوون . بەڵام ئەگەر ئەمڕۆ بێت وسبەی نەیەت ئەمڕۆ ب وێنی نەیخوێ نی ، ئەوە سوێن بەخوا فێر نابی . ابن بدرانی دیمەشقی رحمە اللە لە بارەی چۆنیەتی خوێندنی هەر مختصرێکەوە ، ئەگەر وەریبگری باشترین تەریقەیە . زانایان زۆر گرن ...\nوانەی یەکەم 📚 "رسالة لطيفة جامعة في ٲصول الفقه المهمة للعلامة السعدي رحمه الله" 📚 کەپێك هاتوە لە 13 وانە، مامۆستا هۆشیار احمد خوابیپارێزێت رسالە لطیفە شیخ ناصر سعدی رحمە اللە رسالە : واتە کتێبێکی گەورە نیە ، لە چەند پەڕە پێکهاتوە . لطیفە : واتە شتێکی سەهل وبچوکە . جامعە : واتە ئەو بابەتانەی لە اسول فقە هەیە هەموو لە خۆ گرتووە . اصول فقە زانستێکی گرنگە ، بێ ئەم زانستە ناتوانی تێبگات ، پێبگا ...\n18:37 10 November 2020\nوەڵامی زانایانی سەلەفی بۆ عبداللطیفی حزبی ـ ئایە جەماعەتی حەماس جیهاد دەکەن لەفلسطین؟\nـ وتەی شێخ محمد سعید رسلان دەربارەی جەماعەتی حەماس لەم لینکە بینەری بە: https://youtu.be/U23GtM9k2nc ـ حەمماس و حوکم نەکردن بەبەرنامەی خوا !! لەم لینکە بینەری بە: https://youtu.be/KMheKQgXCFE ـ حەمماس پشتگیری شیعە دەکات لە فلسطین لەم لینکە بینەری بە: https://youtu.be/kLDd-m577c0\n🌻 فائیدەیەکی نامۆ شاراوەیە لەلای زۆربەی خەڵکی 🌻 ✍ شێخی پایە بەرز شێخ محمد بن صالح العثيمين ڕەحمەتی خوای گەورەی لێبێت دەڵێت : "" دوعا کردن بۆ مردوو باشترە لە بەخشین و پێشکەش کردنی شتێك بۆی ، واتە : ئەگەر دوعای بۆ بکەی باشترە لەوەی کە دوو ڕکعات نوێژی بۆ بکەی ، یان خێری بۆ بکەی بە پارە ، یان حەیوانی بۆ سەرببڕی بۆ قوربانی ، یان حەجی بۆ بکەی ، یان عەمڕەی بۆ بکەی ،... بۆیە دوعا کردن باشترە، وە ه ...\n10:18 09 November 2020\nقاعیدەی بیست و حەوت ئەگەر دوو کردەوە وەک یەک وابوو ؟ 44. وَإِنْ تَسَـاوَى الْعَمَــلانِ اجْتَمَعَــا ... وَفُــعِــــلَ أحدُهُمـا(9) فَـاسْـتَمِـعَـا ئەگەردوو کردەوە هاتە پێش وەکیەک وابوو،یەکیا ئەنجامدەدرێت ئەویتریان تەرک دەکرێت . کەسێک دەست نوێژی گرت ، لە پاش خۆر دەرچوون ، ویستی نوێژی سوننەت بکات ، بەڵام چی دێتە پێش ، دوو ڕکات چێشتەنگاو ، لەگەڵ دووڕکاتی دەستنوێژ ، ئایا چی بکات ، لەم کاتەدا کە تو ...\nقاعیدەی بیست و سێ 37. وَمَـنْ أَتَى بِمَـا عَـلَيْـهِ مِـنْ عَمَــلْ ... قَـدِ اسْتَحَـقَّ مَـالَـهُ عَـلَى الْعَـمَــلْ چ کاتێک کەسێک حەقی خۆی وەردەگرێت ، شایستەیە بۆوەرگرتنی کرێکەی . هەرکەکردەوەیکرد واجبە پاداشتەکەر بدەیتێ ، بە نسبەت ئێمەوە ،بەڵام نابێت لە نێوان خۆمان و خوادا خوایگەورە پێویستی پێی نیە ، بەڵکو قازانجەکەی بۆ خۆت دەگەڕێتەوە ، خوا بێ پێویستە لە کردەوەکەی تۆ . ئەگەر کرێکارێک بە حەف ...\n21:42 07 November 2020\nقال الإمام مالك رحمه الله تعالى : لو لقي الله رجل بملء الأرض ذنوباً ثم لقي الله بالسنة، لكان في الجنة مع النبيين والصديقين والشهداء والصالحين، وحسن أولئك رفيقاً . 📚ذم الكلام وأهله (٥/ ٧٦-٧٧). امام مالک رحمە اللە دەفەرمووێ ، اگەر کەسێک لەسەر سوونەت مرد ، وە پڕ بە زەور تاوان هەبێت ، بگاتەوە خوا ، ئەوە لەگەڵ پێغەمبەران و ڕاستگۆیان و شەهیدان و پیاو چاکانە ...\n21:41 07 November 2020\n❞ئیمانی مرۆڤی ئیماندار لەڪاتی تاقیڪردنەوەڪان دەردەڪەوێت، زۆر دوعا دەڪات و شوێنەواری وەڵامدانەوەش نابینێت، هیوا و ئومێدی ناگۆڕێت تەنانەت ئەگەر هۆڪارەڪانی بێ ئومێدیش بەهێزببن، لەبەر ئەوەی دەزانێت ڪە الحق (خودای گەورە) زاناترە بە بەرژەوەندیەڪانی. یان لەبەر ئەوەی مەبەست لە دواخستنی (وەڵام دانەوەی دوعاڪانی) ئارامگرتنە یان ئیمان هێنانە بەوەی ئەو بڕیارەی بەسەردا نەدراوە تەنها لەبەر ئەوە نەبێت خودای گەورە ...\n21:39 07 November 2020\n🔰سێ شت لە #ئارامگرتنە! ـــــــــــــ ❶-باسی بەڵاوموصیبەتی خۆت بۆکەس مەکە. ❷-باسی ئێش وئازارەکانت مەکە. ❸-وەتەزکیەی خۆت مەکە. ــــــــــــــــــــــــــــــــــــــــــــ 📗حلية الٲولياء وطبقات الٲصفياء. ـــــــــــــــــــــــــــــــــــــــــــــــــــــــــــ ✅ @runakisunnat


ئایا دەزانیت ساڵێک لەمەوبەر یەکەمین وێنەی یاری Apex Legends دزەی پێکرابوو! – کەی ئای تی ئێن\nبێگومان پێش ڕاگەیاندنی یاریەکان بە فەرمی، تێبینی دزەپێکردنی وێنە و پێکهاتەی یاریەکە دەکەین و بێگومان هەندێکیان ڕاستن و هەندێکیشیان دوورن لە ڕاستیەوە، هەروەها بەهێزی دزەپێکردنەکەش دەوەستێتەوە سەر سەرچاوەکە واتە گەر سەرچاوەیەکی بڕوا پێکراو بێت بە دڵنیایەوە پێکهاتە دزەپێکراوەکە بەهێز دەبێت لەگەڵ ئەوەشدا کات یان بەرواری دزەپێکردنەکە گرنگە و کار لە بڕوا پێکراوی پێکهاتەکە دەکات.\nهەر بۆیەش گەر سەرچاوەکە باوەڕپێکراو نەبێت ئەوا بە دڵنیایەوە گرنگیەکی ئەو و تۆی پێ نادرێت و پشت گوێ دەخرێت، ئەمەش وا دیارە لە ماوەی چەند مانگی ڕابردوودا ڕوویداوە و پەیوەندیدارە بە یاری بەناوبانگی Apex Legendsـەوە، بە شێوەیەک یەکێک لە بەکارهێنەرانی تۆڕی Reddet هەڵدەستێت بە بڵاوکردنەوەی وێنەیەک و لەسەری دەنووسێت نەخشەی باتڵ ڕۆیاڵی یاری نوێی Titanfall.\nئەوەی جێگای ئاماژەیە ئەم وێنەیەی خوارەوە پێش 11 مانگ لەمەوبەر بڵاوکراوەتەوە! وەک دەبینین و ئاشکرایە وێنەکە وێنەی نەخشەی یاری Apex Legendsـە و وا دیارە وێنەکەش نموونەیەکی سەرەتاییە لە یاریەکە، ئەمەش واتای ئەوە دەگەیەنێت یاری Apex Legends ماوەیەکی زۆرە گەشەی پێدەدرێت و لە ژێر تاقیکردنەوەدا بووە و لە خۆڕا نەبووەتە یاریەکی بەناوبانگ بەو کاتە کەمە.


ئاوڕدانەوەیەکی کورت لە نیۆلیبرالیزم و بەدواهاتەکانی - قەڵەم\nتاریخ ایجاد در دوشنبه, 29 شهریور 1395 12:16\nوەڕگێڕان: شیلان وەکیلی\nپێشەکی وەڕگێڕی کوردی\nدەتوانین سەبارەت بەم تێکستە، کە باسێکی کورتە لەسەر چۆنییەتی زاڵ بوون و باڵادەستی و کاریگەری نیۆلیبرالیزم بەسەر جیهان و هەموو خەڵکدا، ئەوە بڵێین کە کێندیس سمیت توانیویەتی لەم وتارە کورتەدا سیمای گشتی و چەند فاکتۆری بنەڕەتی سەبارەت بەنیۆلیبرالیزم دەسنیشان بکات و بەکورتی نیۆلیبرالیزم و ئەو گۆڕانکاریانەی کە لەئاستی ئابووریدا دەهێنێتە ئاراوە بدوێت و بەدواهاتەکانی باس بکات. هەرچەندە دەتوانین لەئاستی کولتووریدا ئاماژە بە هەندێک بابەتی جۆراوجۆر و بەدواهاتەکانی نیۆلیبرالیزم بکەین کە بەچ شێوەیەک توانیویەتی ژیانی هەموان تووشی گۆڕانێکی گەورە بکات. بەرخۆڕیزم و مرۆڤی تاک ڕەهەند لە ژیان و جیهانی هاوچەرخدا، دەرئەنجامی زاڵبوون و باڵادەستبوونی نیۆلیبرالیزمن کە بووەتە تەوەرێکی قەبە لەناو گوزەران و ژیانی تاکەکان و دیاریکردنی حەزەکانیان. هەموو جیهان وردەوردە بەرەوە ئاراستەی بەرخۆڕیزم و قەتیسبوونەوە لە چوارچێوەیەکی بەرتەسکی تاکەکەسیدا دەروات. نیۆلیبرالیزم لەئاستی کولتووریدا موژدەبەخشی ژیانێکی پڕ لە مارک و کردنی ئینسانەکانە بە تابلۆیەکی پڕ لەمارک و کردنی ژیانە بە ژیانێکی مارکدار و ڕەسەن. مارک بووەبە تابۆیەک لەکۆمەڵگادا کە هەموو خەڵک ناچار بەپەرستنێکی بێئەملاوئەولای ئەم تابۆیە دەکات و هیچ کەسێک ناتوانێت یان نایەوێت بەتەواوەتی(خۆی) بێت و لەم (بوون بە ئەویتر)ەدا_ ڕازی و شادمان بێت. تاکگەرایی و تایبەتیکردنەوەی ئابووری و سیاسەت و کولتوور، بووە بەهۆی درووستبوونی نابەرابەریەکی زۆر کارەساتبار و گەورە لەئاستی جیهاندا کەتا ئێستاش لەڕێگەیەوە نیۆلیبرالیزم توانیویەتی سەرکەوێت و سەرکەوتوو بێت. ئەم نابەرابەریە دەبێتە هۆی لەناوبردنی ئەو چینە لەکۆمەڵگا کە نەیتوانیوە لەژێر ئەم زاڵبوون و باڵادەستبوونەدا خۆی ڕابگرێت و مقاومەت بکات. تایبەتیبوونەوەی کۆمپانیەکان لەهەرێم و ناوچە و بازارە جیهانیەکاندا و لەئاستی نێونەتەوەییدا، بووە بەهۆکارێک بۆ گەڕانی ئازادی سەرمایە و ئازادی دانانی سەرمایە؛ سەرمایەیەک کە لەڕێگای ئەم تایبەتیکردنەوەی کۆمپانیاکان و ڕێکخراوەکان لە کۆمەڵگادا پێکدێت و دەبێت هۆی باڵادەستبوونی بێئەملاوئەولا بەسەر خەڵکەوە، بێئەوەی کە دەوڵەت بتوانێت و ڕێگەی پێبدرێت دەسکاری و دەستێوەردان لەکاروباری ئەم ئابووریەدا بکات. تایبەتیکردنەوەی کۆمپانیاکان هۆکارێک بوو بۆئەوەی کە سەرمایە تەنیا لەدەست تاقمێکی بچووک لەکۆمەڵگادا بێت و بتوانرێت قازانجێکی زۆری لێ ببەن و ڕۆژ لەدوای ڕۆژ گەڕانی سەرمایە لە زۆربووندا بێت و پەرەی زیاتر بستێنێت. بازەرگانی ئازادی کاڵاکان و سێرڤیسەکان، چوارچێوەیەک لەبازاری دەوڵەتە نیولیبرالەکاندا دەهێنێتە کایەوە کە دەیەوێت ئەم چوارچێوە بەسەر خەڵکدا داسەپێنێت و هەموو ڕەهەندەکانی کۆمەڵگا لە ئاستێکی تاکی و فەردیدا ڕابگرێت. ئەم ئایدیا و حوکمرانیە توانیویەتی تا ئێستا لە زۆربەی وڵاتانی جیهاندا بەرەو پێشەوە بڕوات و ئامانجەکانی بەدیبهێنێت و بەشێوەیەکی سەرکەوتووانە، کۆمەڵگا بەگشتی و خەڵک بەتایبەتی، بچەوسێنێتەوە.\nنیۆلیبرالیزم لەسەرەتای نیوەی دووهەمی سەدەی بیستەمدا دەستیپێکرد و ڕۆژ دوای ڕۆژ وەک فۆرمێک لەدەسەڵاتدارێتی بۆ بەڕێوەبردن لەهەموو وڵاتانی جیهاندا باڵادەست بوو.(Peters 2001)لە ڕاستییدا سەرچاوەکانی نیۆلیبرالیزم دەگەرێتەوە بۆ تیۆری ئابووری سیاسی کلاسیک کە بەرگری دەکات لە بازارەکان و(هەروەها خەڵک) لە هەر چەشنە دەستێوەردانێکی دەوڵت.( ( Smit 2001\nکێبڕکێی ئازاد و دامەزراوەی ئازاد هۆکارێک بوون وەک هەندێک بۆچوون هەڵکشان کە ئەگەری گەشەیان بەجۆرەکانی ئابووری دەدا. مارتینێز و گارسیا (2000) بانگەشەی ئەوە دەکەن کە ئەم تیپە (لیبرالە) ی تیۆری ئابووری لەسەرانسەری سەدەی 18 تا سەرەتای سەدەی 19 لەڕوژئاوادا وەڕگیرا.هەرچەندە دابەزینی((Depression گەورەی ئابووری دەیەی 1930 و پەرەسەندنی ئابووری کێینزی بەشێوازێکی کاتی پەرەسەندن و پێشکەوتنی ((Advancement ئابووری لیبرالی خاو کردەوە. بەڵام لەم چەند دەیەی دواییدا، لیبرالیزمی ئابووری(یان نیۆلیبرالیزم) لەئاستێکی جیهانیدا ،بەو جۆرەی کە لە زۆربەی وڵاتەکانی کۆی جیهاندا بینیمان،چ هەڵیانبژاردبێت و چ ناچار بووبێتێن بەچالاکیکردن لەبەڕێوەبەرایەتی نیۆلیبرالیدا. لەدەرئەنجامی باڵادەستی گەشەکەری هێژێمۆنیکی نیۆلیبرالیزمدا،گۆرانکاریەکی بەربڵاو لەئاستە نەتەوەیی ،نێونەتەوەیی و فەردی و کەسیدا ڕوویداوە . لە ئاستی نەتەوەییدا، ئایدیای نیۆلیبرالی بەتوندی شێوازی جووڵەی دەوڵەتەکانی گۆڕیووە.\nنیۆلیبرالیزم لەڕێگەی بەروەپێشبردنی بێئەملاو ئەولای ئابووری بازار، کە بەهایەکی زۆر بۆ ڕکابەری و کارامەیی دادەنێن، پاڵیان بەکۆمەڵێک وڵاتەوە ناوە بۆ قبووڵ و وەرگرتنی داروینیزمی کۆمەڵایەتی. پیترز بەڵگە دەهێنێتەوە کە لەسەردەمی تاچێر و ڕێیگاندا نیۆلیبرالیزم بەشێوەیەکی ڕاستەوخۆ بەرەو ئازاد/عەقڵانیکردنەوەی دەوڵەت، بۆژاندنەوەی پێکهاتەی بەشە دەوڵەتیەکان و لەناوبردنی دەوڵەتە خۆشگۆزەرانەکان ڕۆشتووە.\nلەدەرئەنجامی ئەم گۆرانکاریانەدا وڵاتە یەکگرتووکان و بریتنانیا بینەری کۆمەڵێک شتی وەک لابردنی سوبسیدەکان و تەعرەفەکان ،شەریکایەتیکردنەوە و تایبەتیکردنەوەی بەشە بازەرگانییە دەوڵەتیەکان، پەلاماری بەردەوام بۆسەر یەکییەتییەکان، فەردیکردنەوەی تەندرووستی و دەرمان، خۆشگۆزرانی و پەروەردە بووە.\nهەرچەند ئەم ئایدیایەی کە دەبێت بازارەکان بەتەواوەتی بەسەر دەوڵەتەکاندا زاڵ بن، لەدەیە پێشووەکاندا بەتەواوەتی نالۆژیکی بوون (جۆرج 1999). (بووردیۆ 1999) لەسەر ئەو باوەرەیە کە نیۆلیبرالیزم وەکوو فۆرمێک لەبەڕێوەبردنی نەتەوەیی بەشێوەی گشتگیر (Doxa) و بەبێ ڕارایی و زۆر بەئاسانی پەسەند بکرێت.(هارڤەی 2005) بەم جۆرە هارڤەی سەری سوورنەما لەوەی کە ئایدیا کاپیتاڵیستیەکان لەدامەزراوە سیاسی و کۆمەڵایەتی و کولتووریەکان لەئاستی دەوڵەتدا گۆنجێندراوە. نیۆلیبرالیزم لەڕێگەی گونجاندنی جۆرێک لەکوالیەتەی ماتماتیک لەژیانی کۆمەڵایەتیدا (بووردیۆ 1999)دەوڵەتە سەربەستە پێشووکان بەرەو گەڕانەوە بۆ دەوڵەتە تاوانخۆازەکان هاندەدا کە گرنگی بە بەرهەمهێنان ،کێبەڕکێ و قازانج، زیاد لەهەموو شتێکی دیکە، بۆنموونە پرسە کۆمەڵایەتیەکان بدەن.\nبەباوەری سووزان جۆرج نیولیبرالەکان لەئاستی نێونەتەوەییدا لەسەر سێ خاڵی سەرەکی چڕ بوونەتەوە: 1-بازرەگانی ئازاد کاڵاکان و سێرڤیسەکان، گەڕانی ئازادی سەرمایە و ئازادی دانانی سەرمایە. بەم پێیە جیهانیبوونەوەی نیولیبرالی بەو مانایە کە لەسەرانسەری سنوورە نەتەوەیەکانیشدا بەقەد کۆمەڵگای مەدەنی و بان نەتەوەیی جۆرێک جەخت کردن لەسەر دانووستاندن، ماڵیگەرایی و پەرەسەندنی ڕێکخراوە نێونەتەوەییەکان بۆنیان هەبووە (Bandelj, Shorette,and Sowerd 2011).\nسووزان جۆرج لەسەر ئەو باوەرەیە کە لایەنگرانی نیۆلیبرالیزم بەهاریکاری و یارمەتی سەندووقی نێونەتەوەیی دراو و ڕێکخراوی بازەرگانی جیهانی، لەبنەڕەتدا زۆربەی وڵاتەکانیان ناچار کردووە دان بەم چوارچێوەیەدا بنێن. پەسەندکردن و وەها داننانێک بەم چوارچێوەیەدا بەمانای ئەوەیە کە زۆربەی وڵاتانی هەنووکەیی بەشێوەیەکی پاڵەکی لەڕێگەی بانگەشە بۆ دەسەڵاتدارێتی بازار، دابەزینی توندی تێچووە گشتییەکان، دابەزینی ڕێسا دەوڵەتیەکان و لەئامێزگرتنی چەمکی تاکایەتیدا تەبان و دێنەوە؛ تەنانەت ئەوەی کە ئەم کارە بەمانای وەلانانی میلیۆنان (ئەگەر نەڵێن بە میلیارد) کەس لەخەڵک وەک دۆراوی یارییەکە [دەرەنجام] لە کۆدا سفر بن. (مارتینز و گارسیا 2000)\nسووزان جۆرج ڕایدەگەیەنێت کە لەڕێگەی ئەم جۆرە دنیابینیە ئابووریەوە ئەگەری ئەوە هەیە بۆشایی نێوان باکوور و باشوور و نابەرابەری جیهانی لەساڵانی داهاتوودا ڕەنگە توندتر ببێتەوە. بەو پێیەی کە نیولیبرالیزم دەرئەنجامەکەی دەبێتە جیهانیکردنی بازارە ماڵییەکان(بووردیۆ 1999)،دوابەدوای ئەمە دەتوانین چاوەڕێی ئەوە بکەین کە ئەو قەیرانە ئەبوورییانەی کە لەسەر دەستی سیاسەتە بەرتەسکە نیولیبرالیەکان هاتوونەتە پێشەوە، گەلێک باوتر و کارەساتبارتر ببێتەوە.\nلەئاستی تاکەکەسیدا، نیۆلیبرالیزم پێداگری لەسەر ئەوە دەکات کە عەقڵانییەت، تاکایەتی و بەرژەوەندی شەخسی هەموو هەوڵەکان ئاراستە دەکات(پیترز2001). لەڕاستییدا نیۆلیبرالیزم زۆرجار خۆی بەزانستێکی کۆمەڵایەتی جیهانی دادەنێت کە لەتوانایدایە هەموو ئەدگارە مرۆیەکان دەرببڕێت چوونکۆ پێیوایە ئامانجە لۆژیکی و تاکگەرایانە و خۆخۆازانەکان کۆی ئەدگارە مرۆییەکان ئاراستە دەکات .چڕبوونەوە و فوکوسی نیۆلیبرالیزم لەسەر تاک بەو مانایە کە هەنووکە ئەو ئایدیایانەی کە پەیوەندیان بەکۆمەڵێک چشتی وەک بەرژەوەندی گشتی و کۆمەڵ وەک پاژێکی ناپێویستی دەوڵەتی خۆشگۆزاران هەیە، وەلادەنێن(مارتینز و گارسیا 2000). لەم ڕوەوە جێگەی سەرسووڕمان نییە کە تاکەکان بەهۆی بێکاری و نابەرابەری و هەژاریەوە سەرکۆنە دەکرێن، نەک سنوورداریتێە پێکهاتەیەکان(پاساس 2000).\n(بووردیۆ 1999 ) پێوایە کە چونکوو ئێمە لەحاڵی دوورکەوتنەداین لەڕۆڵی کۆمەڵ و لەجێات ئەوەی لەسەر تاکەکان بەشێوەیەکی ڕووت چڕ بووینەتەوە، لەدەرئەنجامدا گرفتە کۆمەڵایەتیەکانی وەک خۆکوژی، ئەلکۆلیزم، خەمۆکی و تووندوتیژی بنەماڵەیی بەشێوەیەکی گەشەکەر پەرەدەسێنن. لێرەوە ڕەنگامەیی ڕووکەشیی ئازادی، خۆشگۆزارانی و گەشەی فەردی ئەم گرفتە بۆ نیۆلیبرالیزم درووست دەکات کە خەڵک بەگشتی تێدەگەن کە نیۆلیبرالیزم تەنیا لە ڕاستەهێڵی بەرژەوەندی چینێکی بچووک لەخەڵکدا دیزاین کراوە(هارڤەی 2005). ئەگەرچی وا دنیابینیێەک پاساوی ئەم بیرکردنەوەیە، کە هەندێک لەخەڵک شایانی بەهرەمەندی زۆرترن لەخەڵکیتر و لەدەرئەنجامیشدا برەودانی ئەم باڵادەستکردنەوە باوە کە هەر یەکە و بەرپرسی چارەنووسی خۆیەتی، ئاسانتر دەکاتەوە.\nهەر بەو جۆرەی کە لەم ئاوڕدانەوە کورتەی نیۆلیبرالیزم و بەدواهاتەکانیدا بینیمان، ئەم ئایدیۆلۆژیایە بۆتە هۆی کۆمەڵێک گۆڕانکاری زۆر لەئاستی دەوڵەتی، نێونەتەوەیی و تاکەکەسیدا. وەها گۆڕانکاریگەلێک، لەناوبردنی دەوڵەتی خۆشگۆزەران، واقعی گەشەکەری نابەرابەری جیهانی و تاکەکەسیکردنی هەموو کارەکان دەگرێتەوە. بەپێچەوانەی ئەم بەدواهاتە لەناکاوانە، سۆزان جۆرج (1999) پێوایە کە سرووشتی هێژێمۆنێکی نیۆلیبرالیزم دەبێتە هۆی ئەوەی کە وەک تاکە دەستووری ئابووری وکۆمەڵایەتی ئەگەردار، دەربکەوێت.\nنیۆلیبرالیزم وەکوو باوەڕێکی گشتگیر بۆتە واقعێکی بێئەملاو ئەولا تا ئەو شوێنەی کە هەنووکە لەئاستێکدا لۆژیکی بێتە بەرچاو کە بازارەکان دەبێت دابینکەری سەرچاوەکان و کانگاکان بن، ڕکابەری دەبێت بزوێنەری سەرەکی داهێنان بێت و کۆمەڵگا دەبێت لەکۆمەڵێک تاک پێکبێت کە پاڵنەری سەرەکیان دۆخی ئابووریە. (کۆبرن 2000) لەبەرانبەر هێرشی بیرۆکەگەلی نیۆلیبرالی هەندێک لە لێکۆڵەران وەکوو بووردیۆ و هارڤەی لەو باوەرەدان کە جەماوەری خەڵک دەبێت لەبەرانبەر ئەم ئایدولوژیادا ڕابن و خۆڕاگری بکەن. ڕێک بەهەمان ئەو کاریگەرییەی کە نیۆلیبرالەکان باوەرەکانی خۆیان بەرەوەپێش بردووە ، هەرچەندە وەها ڕابوونێک لانیکەم لەداهاتوویەکی نزیکدا ئەستەم و نەکردەیە.


https://1baiser.com هەڵبژاردن چی لە دنیای ئێمە دەگۆڕێت؟ |\nHome بیروڕا هەڵبژاردن چی لە دنیای ئێمە دەگۆڕێت؟\non: ئازار 30, 2017 In: بیروڕاNo Comments\n(كاری پارلەمانی دەبێت دوایین قۆناغی چالاكی هەر میللەتێك بێت… ئەندرێ مالرۆ)\nبە تێڕوانینمان بۆ دنیای سیاسی و كولتووری و كۆمەڵایەتیی كۆمەڵگەی ئێمە هەست بە برینەكان دەكەن و قەیرانەكان دەبینین. زۆرێك پێیان وایە كۆمەڵگە بە دەستكاریكردنی كۆی دامەزراوەكان و دەسەڵاتەكان قەیرانەكانی چارەسەر دەبن، ئەوانەی پێیان وایە كە دەكرێت لە خوارەوە و لە درووستكردنی تاكی هوشیار و ئازادەوە دەست بە باشتركردن و جوانكردنی دنیای خۆمان بكەین.\nئەوەی گرنگە هەڵوێستەی لەسەر بكەین ئەوەیە كە لە كوێدا قسە لەسەر كۆمەڵگە دەكەین و لە كوێدا دەتوانین پنتەكانی بناسینەوە؟ لە كوێدا قسە لەسەر دەسەڵاتەكان دەكەین و چۆن دەتوانین دەستكاریی دامەزراوە و ئۆفیسەكان بكەین بە جۆرێك لەگەڵ كۆی خەم و ئازارەكانی كۆمەڵگەدا بگونجێت؟\nبۆ ئەوەی هەر كۆمەڵگەیەك بتوانێت نوێنەری ڕاستەقینە هەڵبژێرێت، پێویستی بە زیاد لە دەركەوتەیەكە، پێویستی بە زیاد لە پرنسیپێكە تا هەڵبژاردن بەشێوەیەكی پۆزەتیڤ ڕێڕەوی خۆی لە كۆمەڵگەدا وەرگرێت. ئێمە لە كۆمەڵگەیەكدا ژیان دەكەین كە هێشتا شتێك بەناوی ئازادی تاك بوونی نییە. تا ئەم چركەساتەش مێنتاڵیتی خێڵ زاڵە و سەرۆك عەشیرەتێك دەتوانێت بەناوی كۆی عەشیرەتەكەیەوە بڕیار بدات و بە دەنگەكانی هاوكێشەی هەڵبژاردن بگۆڕێت، ئێستاش پیاوێكی كۆمەڵایەتی یان ئاینی دەتوانێت بە ناوی كۆی بنەماڵە و خێزانەكەیەوە بڕیار بدات بەبێ ئەوەی هەست بەوە بكات ئێمە لەدنیایەكدا ژیان دەكەین كە گەنجەكان هەڵگری دید و تێڕوانینی ترن بۆ دنیا و ژیان و ئازادیە تاكەكەسییەكان.\nهەربۆیە تا ئێستا لە كۆمەڵگەی كوردیدا پایەكانی خێڵ و خوێن بەهێزن و بەشێكی زۆری دەنگدەری كوردی بەهۆی پەیوەندی خوێنەوە بڕیار دەدات نەك وەستان لەسەر پرۆژە و بەرنامەی لایەنەكان. بۆیە بە فەراهەم كردنی ئازادی بۆتاكەكان و فێركردنیان بەوەی چۆن بڕیار دەدەن و لەكوێدا دەڵێن بەڵێ و لەكوێدا بە نەخێر و ڕەتكردنەوە ڕای خۆیان دەردەبڕن، تاكە هەنگاوە بۆ درووستكردنی كۆمەڵگەیەكی تەندرووست و گێڕانەوەی بەها بۆ هەڵبژاردن و دیاریكردنی نوێنەری ڕاستەقینەی گەل لە دامەزراوەی بڕیارداندا كە پارلەمانە یان دەسەڵاتە خۆجێییەكان كە پەیوەستە بە نوێنەری پارێزگاكان.\nبیرمانە لەدوای هەڵبژردنی ساڵی 1992 كۆمەڵگەی كوردی توشی شەڕێكی ناوخۆ بوو لەبەر هیچ نا لەبەر قبوڵنەكردنی نەتیجەكانی هەڵبژاردن و هەر لایەنە و خۆی لە هەڵگری ڕاستیەكان دەزانی كە نەدەبوو كەمینە بێت و دۆڕانقبوڵنەكردن یەكێك بوو لە خەسڵەتەكانی نەتیجەی هەڵبژاردنەكانی ئەوكاتە. ئەمەش درووست سەلمێنەری ئەو ڕاستیە بوو كە دەبوو كۆمەڵگە بە كۆمەڵێك لەمپەری پەروەردەیی و هوشیاری تاك و ئازادییەكاندا تێپەڕێت نەك یەكسەر دوای ڕاپەڕین بیخەیتە سەر سندووقەكانی دەنگدان. هەربۆیە بەر لەهەرشت دەبێت كۆمەڵگە بە لەمپەرێكی گرنگی هوشیاری سیاسی و كۆمەڵایەتی و ئازادی تاك و مافەكانیاندا تێپەڕێت تا دەگاتە ئەوەی لەنێو جیاوازیەكانی كۆمەڵگەدا چ لایەنێك شایەنی ئەوەیە حوكم بكات و تا چ ڕادەیەكیش بەرامبەر قبوڵی دۆڕان دەكات؟ بەبێ تێپەڕین بەم لەمپەرەدا قسەكردن لە هەڵبژاردن و قبوڵكردنی بردنەوە و دۆڕان جگە لە نوكتەیەك هیچی تر نییە.\nدەبێت هوشیاری تاكی كوردی تەنها لەڕێگەی میدیاوە نەبێت بەڵكو دەبێت لە پەروەردەوە دەستپێبكرێت، ئەگەرنا دەنگدەری كورد تەنها میدیادەكاتە سەرچاوەی زانیاریەكانی و ئەو كاندیدانە تاقی دەكاتەوە كە لەڕێی شاشەكانەوە لەبەرچاوانن، بەمەش پارلەمان و ئۆفیسی دەسەڵاتە خۆجێییەكان پڕ دەبێت لە نوێنەری خراپ و نەشارەزا لە ئاست ماف و داخوازیەكانی خەڵك. لە ماوەی هەڵبژاردنەكانی ڕابردوودا زۆرمان لە كارەكتەری هەڵبژێردراوی مەقەبا بینی كە دەنگی خەڵكی كردە پردێك بۆ ئیمتیاز و دەسكەوتی شەخسی.\nبۆ ئەوەی هەڵبژاردنێكی تەندرووست بەڕێ بخەین دەبێت كۆمەڵگەی كوردی لەم پەرتپەرتبوونە قوتار بكەین، كۆمەڵگەی كوردی لە ئێستادا بەسەر چەندین گرووپ و هێزی جیاوازدا په‌رت پەرت و دابەش كراوە.\nمەعریفە و شێتی


ئایاری ۲٠۱۳: خەڵاتی بازڕکردن و فرۆشتن بۆ ئامێرەکانی سەردار\nخەڵاتی باشترین بواری بازاڕکردن و فرۆشتن بۆ ئامێرەکانی سەردار\nسەردار بۆ دەزگاو ئامێر دوو خەڵاتی پێبەخشرا لە بوارەکانی باشترین فرۆشتن و باشترین چالاکیەکانی بازاڕکردن لە تەواوی خۆرهەڵاتی ناوەڕاست و ئەفریقا بۆ فرۆشتنی بارهەڵگر و بەرزکەرەوەی دووسان لە میانەی سێهەمین دیداری بازرگانی لە خۆرهەڵاتی ناوەڕاست و ئەفریقا کە رێکخرا بوو لە لایەن کۆمپانیای درووستکردنی ئامێرەکانی پیشەسازی دووسان لە شاری ئیزمیر لە وڵاتی تورکیا لە مانگی ئایاری ۲٠۱۳.\nدرووشمی دیدارەکە بریتی بوو لە " گەشەسەندنی خۆرهەڵاتی ناوەڕاست و ئەفریقا" بە بەشداری ۲۹ بەشداربوو لە ۱۲ وڵات و ۹ نوێنەری کۆمپانیای دووسان. لە کاتی وتاری دەستپێکی دیدارەکە بەڕێز پارک بەڕێوبەری جێبەجێکاری کۆمپانیای دووسان بۆ ئۆتۆمبێلی پیشەسازی جەختی کردەوە لەسەر پشتگیری کۆمپانیاکەیان بۆ گەشەسەندنی زیاتر لە خۆرهەڵاتی ناوەڕاست و ئەفریقا، هەروەک چۆن سوپاسگوزاری خۆی دەربڕی بەرامبەر بە بازرگانەکان و فرۆشیارەکانی دووسان کە بەردەوام لە هەوڵی بەرەو پێشبردنی بازاڕدا بوون لە خۆرهەڵاتی ناوەڕاست و ئەفریقا دا.\nوە لەهەمان کاتیشدا ناساندن بۆ بەرهەمە نوێیەکان دەکرا بۆ زیاتر سەرنج ڕاکێشانی بەشداربووان. گرینگترین خاڵی دیدارەکە بریتیبوو لە ئاڵوگۆڕی بابەتەکانی بازاڕی هەریەک لە وڵاتە بەشداربووەکان. لە ڕێگەی بەکارهێنانی گرتەی ڤیدیۆی و ئامێری تەکنەلۆژیای زانیاری کۆمپانیای دووسان پەیامی خۆی گەیاندە بەشداربووان لە کاتێکدا بازرگانەکان هەستی ئەرێنی خۆیان دەردەبڕی دەربارەی بەکارهێنانی دوو نموونەی ڕێگای پەوەندی و گەیاندن لە دیدارەکەدا.\nبەڕێز پارک لە کاتێکدا سەرقاڵی پێدانی بڕوانامە بوو بە بازرگانەکان لە هەمان کاتیشدا سەرقاڵی بەخشینی خەڵات بوو بە براوەکانی بواری باشترین فرۆشتن و بازاڕکردن، لە ئاهەنگی ئێوارە خوانەکەدا لە خواردنگەی ناو کەشتیەکە.\nدوای بەدەست هێنانی شارەزاییەکی باش لە ماوەی سێ دیدار لە تورکیا، وڵاتی تونس دەستنیشان کرا بۆ بەستنی دیداری داهاتوو کە لە ساڵی ۲٠۱٥دا دەکرێ، هەروەکو ئەم دیدارە ئەنجام دەدرێ هەر دوو ساڵ جارێک.


شلكه‌ره‌وه و دابه‌زێنه‌ری ئاو له‌سه‌ر بنه‌مای پۆلی كاربۆكسیلات ئێتر\nشلكه‌ره‌وه و دابه‌زێنه‌ری ئاوی تێكه‌ڵه له سه‌ر بنه‌مای پۆلی كاربۆكسیلات ئێتر و هه‌روه‌ها پاراستنی سلامپی كۆنكریت بۆ ماوه‌یه‌كی زۆرتر، یارمه‌تیده‌ری كۆنكریت به‌هه‌مان تایبه‌تمه‌ندییه‌كانی سه‌ره‌كی كۆنكریت به بێ ئه‌وه‌ی له ماوه‌ی گرساندنی سه‌ره‌كی و كۆتایی، گۆڕانكارییه‌ك ده‌ر بكه‌وێت . ڕێژه‌ی به‌كارهێنانی Carboxal AS50P نزمتره له Carboxal SRJ 572 .\nوردیله‌كانی پۆلی كاربۆكسیلات ئێتر خاوه‌ن یه‌ك له‌قی سه‌ره‌كی و چه‌ند له‌قی ناسه‌ره‌كی دیكه‌ن كه له‌كاتی تێكه‌ڵبوونی ئه‌م مادده‌یه له‌گه‌ڵ هه‌ویری چیمه‌نتۆ ، چینه‌یه‌كی بارگه‌یی ئه‌لكتریكی پێكهاتوو له وردیله‌كانی پۆلی كاربۆكسیلات ئێتر له ده‌وری ده‌نكۆڵه‌كانی چیمه‌نتۆ ، پێكه‌وه ده‌نووسن و ئه‌مه‌یش له ناو تێكه‌ڵه‌كه ده‌بێته هۆی دووركه‌وتنه‌وه‌ی ده‌نكۆڵه‌كانی چیمه‌نتۆ له یه‌كترین .\nله‌ڕاستیدا به‌رگری واڵایی ( Steric Hindrance effect ) له‌قه ناسه‌ره‌كییه‌كان هۆكاری دووركه‌وتنه‌وه‌ن ، هه‌روه‌ها هێزی ئاو ڕاكێشان له له‌قی سه‌ره‌كی ده‌بێته هۆكاری ڕاكێشانی وردیله‌كانی گه‌وره‌ی پۆلی كاربۆكسیلات له لایه‌ن ده‌نكۆڵه‌كانی چیمه‌نتۆ و وردیله‌كانی ئاو له ئاستێكی دوورتردا ڕاده‌گیرێت كه ئه‌مه‌یش ده‌بێته هۆكاری شلبوونه‌وه‌ی تێكه‌ڵه‌ی كۆنكریت هه‌تا ماوه‌یه‌كی دیاریكراو . له دوای تێپه‌ڕبوونی كاتی دیاریكراو ، بارگه‌كانی پێكهاتوو به‌هۆی كاردانه‌وه‌ی پێچه‌وانه ، له به‌رده‌ست نامێنێت و ئه‌مه‌یش ده‌بێته هۆكاری كه‌مبوونه‌وه‌ی سلامپ و ده‌ستپێكردنی ئاوتێكه‌ڵبوونی چیمه‌نتۆ و به‌دواییدا سه‌ختبوونه‌وه‌ی هه‌ویری چیمه‌نتۆ .\nCarboxal AS 50P پێویسته به كۆنكریتی سازكراو یان به ئاوی تێكه‌ڵه‌كه سه‌ربخه‌ن و بۆ ماوه‌ی 3 هه‌تا 5 خوله‌ك تێكه‌ڵ بێت. ئه‌گه‌ر ئه‌م به‌رهه‌مه بۆ كۆنكریتی سازكراو له تراك میكسر سه‌ر ده‌خرێت ، پێویسته ماوه‌ی 5 خوله‌ك له دوای سه‌رخستن ، به خێرایی زۆر تێكه‌ڵ بكرێت. له سه‌رخستنی ئه‌م به‌رهه‌مه بۆ چیمه‌نتۆی ویشك رێگری بكه‌ن .\nCarboxal AS 50P به ته‌كنۆلۆژیای نوێ سازكراوه و ئه‌گه‌ری گۆڕانكاری به‌سه‌ر فۆرمولاسیۆنه‌كه‌ی بۆ مه‌رجه‌كانی جۆراجۆر و داخوازییه‌كانی كڕیار هه‌یه. ئه‌م به‌رهه‌مه توانای هه‌یه له ڕێژه‌ی به‌كارهێنانی 0.3 هه‌تا 1.2 له‌سه‌دی كێشی چیمه‌نتۆ و هه‌تا 28 پله‌ی سانتیگراد بۆ ماوه‌ی 1 هه‌تا 2 كاتژمێر سلامپی كۆنكریت ڕابگرێت .\nبه هه‌ڵبژاردنی گونجاوی چیمه‌نتۆ ، دیزاینی گونجاوی تێكه‌ڵه ، بێژنگی ده‌نكۆڵه‌كان ، ده‌توانین ماوه‌ی ڕاگرتنی سلامپی كۆنكریت زۆرتر بكه‌ین .\nگونجاوترین سنوری به‌كارهێنانی Carboxal AS 50P 0.3 هه‌تا 1.2 له‌سه‌دی كێشی چیمه‌نتۆیه . ڕێژه‌ی دروستی به‌كارهێنان له پشكنینه‌كان له كارگه و گرێدار له‌گه‌ڵ ڕێژه‌ی ئاو له سه‌ر چیمه‌نتۆ ، ڕێژه‌ی چیمه‌نتۆ و بێژنگی ده‌نكۆڵه‌كان دیاری ده‌كرێت.\nلێژنه‌ی ته‌كنیكی ئه‌لبۆرز كیمیای ئاسیا ئاماده‌ی به‌شداری له ته‌واوی پشكنینه‌كانی كارگه‌ییدایه .\nCarboxal AS 50P پێویسته له په‌رداخه‌كانی سه‌ره‌كی به درگای داخراو و له سنوری گه‌رمایی 2 هه‌تا 35 پله‌ی سانتیگراد، دوور له تیشكی تاو كۆگا بكرێت. له ئه‌گه‌ری سه‌هۆڵێدانی ئه‌م به‌رهه‌مه پێویسته هێدی هێدی له‌گه‌ڵ به‌رزبوونه‌وه‌ی گه‌رمای چوارچێوه‌كه به تێكه‌ڵكردن سه‌هۆڵه‌كه بتوێننه‌وه.\nڕوخسار شله‌یه‌كی خه‌ست كاڵ یان شیری\nNa2O خوارتر له 1.5٪\nڕێژه‌ی كلۆراید خوارتر له 0.1٪\nچڕی 1.08±0.02 gr/cm3\nڕێژه‌ی به‌كارهێنان 0.3 هه‌تا 1.2 له‌سه‌دی كێشی چیمه‌نتۆ\nئه‌م مادده‌یه ژه‌هراوی یان هه‌ڵگرسێنه‌ری ئاگر نیه . له كاتی به‌كارهێنان له ده‌ستكێش و ماسكی گونجاو كه‌ڵك وه‌رگرن . ئه‌م مادده‌یه خووراكی نیه و له ئه‌گه‌ری په‌یوه‌ندی له‌گه‌ڵ پێست و چاو به زووترین كات به ئاو بیشۆرنه‌وه .\nبه‌سته‌كی و بارگرانی تایبه‌تمه‌ندییه‌كان بابه‌ته‌كانی به‌كارهێنان ستاندارده‌كانPDF\nگاڵۆنه‌كان 20 لیتری\nخه‌زنه‌كان 1000 لیتری\nئه‌گه‌ری گوواستنه‌وه به كامیونت و بارسته‌یی به داخوازی كڕیار هه‌یه\nكه‌مكردنه‌وه‌ی ئاو هه‌تا ڕێژه‌ی 35 له‌سه‌دا\nسه‌رخستنی به‌رگری په‌ستان و به‌رگری چه‌مانه‌وه‌ی كۆنكریت\nسه‌ركه‌وتنی كرده‌وه‌ی كۆنكریت به بێ سه‌رخستنی ئاوی تێكه‌ڵه\nكه‌مكردنه‌وه‌ی نرخی ڕاهێنان به‌هۆی سه‌ركه‌وتنی كاریگه‌ری كۆنكریت\nسه‌ركه‌وتنی درێژخایه‌نی به دابه‌زاندنی ده‌ڵاندن\nكۆنكریتی خۆپته‌وكه‌ره‌وه ( SCC )\nكۆنكریت به به‌رگری به‌رز و درێژخایه‌نی زۆر\nڕژاندنی كۆنكریت له ناوچه گه‌رمه‌سیره‌كان\nگوواستنوه‌ی كۆنكریت بۆ شوێنی دوور\nكۆنكریتی درێژخایه‌ن به‌رانبه‌ر چوارچێوه‌یه‌ك وه‌ك قه‌راخ كه‌نداوی فارس و قه‌راخ به‌نداوه‌كان\nكۆنكریت به كرده‌وه‌ی باش له‌گه‌ڵ به‌كارهێنانی پودری به‌رد ، میكڕۆسیلیس ، خۆڵه‌مێش و ...\nڕژاندنی كۆنكریت به ئامێری پۆمپ كردن\nڕژاندنی كۆنكریتی گه‌وره قه‌باره\nبه‌رگری له درزتێكه‌وتنی سارد ( Cool Joint ) له كاتی ڕژاندنی كۆنكریت\nASTM C494 – Type F , G\nINSO 2930 – 1 خشته‌ی 1\nINSO 2930 –2 خشته‌ی 1-2 و 2-3


كورد لۆجیاو بێشكچی ... بورهان شێخ ره‌ئوف\nدوای ئه‌وه‌ی كتێبی كورد لۆجیام خوێنده‌وه 421 لاپه‌ڕه چاپی یه‌كه‌م 2014 له نووسین وه‌رگێڕانی نووسه‌رجه‌لال زه‌نگابادی به زمانی عه‌ره‌بی كه هه‌وڵێكی باشه بۆ ئاشناكردنی خوێنه‌رانی عه‌ره‌ب به كوردلۆجیا، به شێوه‌یه‌كی گشتی كتێبه‌كه پێك هاتووه له‌سه‌ره‌تایه‌ك له كوردلۆجیاو چۆنیه‌تی سه‌رهه‌ڵدانو گه‌شه‌كردن و ڕۆڵ و ئاسۆكانی به‌رده‌می و كورته‌یه‌ك له كوردلۆجی ئه‌ڵمانی و ڕوسی و سۆڤیه‌تی و ئیتالی و پۆله‌ندی و توركی و كازاخستانی و له گه‌ڵ چه‌ند نمونه‌یه‌ك له‌كاری كوردلۆجیه‌كان و هه‌روه‌ها چه‌ند چاوپێكه‌وتن و ووتووێژێك له گه‌ڵ كوردلۆجیه‌كاندا و ئه‌لبومێكی وێنه‌و نه‌خشه و به‌رگی كتێبه‌كان و وێنه‌ی گشتی.\nبه‌ڵام له گه‌ڵ ڕێزو خۆشه‌ویستیم بۆ هه‌موو ئه‌و به‌ڕێزانه‌ی كه‌ناویان له‌و ئینسكلۆپیدیاكورته ی كوردلۆجیادا هاتووه كه‌هه‌موویان خزمه‌تی گه‌وره‌یان به مێژوو كه‌لتوری كورد كردووه له ووتارێكی واكورتدا باس ناكرێت، به‌ڵام ئه‌وه‌ی سه‌رنجی زیاتر ڕاكێشام و گه‌وره‌ترین خزمه‌تی به كوردو كێشه ڕه‌واكه‌ی كردووه هه‌وڵ و كۆشش و گیانفیداییه سه‌رسه‌خت و كۆڵنه‌ده‌ریه‌كانی گه‌وره بیرمه‌ندو زانای كۆمه‌ڵناسی تورك دكتۆر ئیسماعیل بێشكچی یه، هه‌ر له‌وكاته‌ی كه بۆ یه‌كه‌م جار كوردی دی و كوردی ناسی له ساڵی 1962-1964 له‌كاتی به جێهێنانی خزمه‌تی سه‌ربازی له هه‌ردوو ولایه‌تی به‌دلیس و هه‌كاری له باكوری كوردستان كه له‌ڕاگه‌یاندنه‌كانی ده‌وڵه‌تی توركیادا به باشوری ڕۆژهه‌ڵاتی ئه‌نازۆڵ ناوده‌برێت كاتێك گه‌یشته ئه‌وێنده‌ری واته باشوری ڕۆژهه‌ڵاتی ئه‌نازۆڵ بینی گه‌لێك هه‌یه زمان و مێژوو داب و نه‌ریتیان جودایه له تورك هه‌تا ئه‌و ناوه‌شی كه پی ی ده‌ڵێن توركی كێوی ناوی خۆیان نیه ئه‌وان كوردن،\nبه‌ڵی ناسینی كورد له‌لایه‌ن بێشكچیه‌وه وه‌كو دۆزینه‌وه‌ی جیهانێكی وون بوو كه هه‌موو حكومه‌ته یه‌ك له‌دوای یه‌كه‌كانی توركیا هه‌ر له‌سه‌رده‌می ده‌وڵه‌تی عوسمانیه‌وه و دواتریش به تایبه‌تی له سه‌رده‌می كۆماری دا هه‌موو هه‌وڵ و تواناكانیان خستبووه كار بۆ توانه‌وه‌ی كوردو نه‌هێشتنی هیچ سیمایه‌كی نه‌ته‌وایه‌تیان و له‌ناوبردنی هه‌رشتێك كه په‌یوه‌ندی به مێژوو كه‌لتورو زمانی كوردیه‌وه هه‌بێت، به‌ڵی بێشكچی له ئاوا ژینگه‌و كه‌شێكدا وه‌ده‌ركه‌وت كه بیرو بۆچوونی شۆڤینی فاشیستی باڵی به‌سه‌ر ته‌واوی داموده‌زگاكانی ده‌وڵه‌تدا كێشابوو، ئه‌میش به‌ته‌نیا به گژ ئایدیولوجیای فه‌رمی ده‌وڵه‌تدا چووه‌و و ژیانی خۆی ته‌رخانكرد بۆ ئابڕوبردن و ڕیسواكردنی هه‌موو ئه‌و كرده‌وه ناهه‌قیانه‌ی دژ به كوردو هه‌موو كه‌مه نه‌ته‌وه و ئاینه‌كانی تر له توركیادا ده‌كرا.\nبه‌ڵی له بارودۆخێكدا كه ووشه‌ی كوردو كوردستان قه‌ده‌غه‌بوو چ به نووسین وچ به ووتن له‌وه‌ته‌ی كۆماری توركیای شۆڤێنی دامه‌زرابوو سه‌رپێچیكار (هه‌ڵبه‌ته له دیدی حكومه‌تی توركیاوه) تووشی لێپێچینه‌وه‌ی یاسایی و غه‌رامه‌و زیندانی ده‌بوو، بێشكچی له ئاوا دۆخێكدا وه‌كو ڕۆشنبیرێكی به هه‌ڵوێست و په‌روه‌رده‌كراو وه‌كو لێكۆڵیارێكی پاك و بێگه‌رد به‌ته‌نها به‌ره‌نگاری بیری شۆڤێنی توركی بووه‌وه و لایه‌نگری له بوونی گه‌لی كوردو هه‌سه‌له ڕه‌واكه‌ی ده‌كرد به ئیراده‌و عه‌زمێكی پۆڵایینه‌وه كه كاربه‌ده‌ستانی تورك نه‌یان توانی په‌شیمانی بكه‌نه‌وه سه‌ره‌ڕای ڕاوه‌دوونان ولێپێچینه‌وه‌و برسی كردن و ده‌ربه‌ده‌ری وزیندانیكردنی ده‌جار زیاتر به شێوه‌یه‌ك كه 17 ساڵی ته‌مه‌نی له زینداندا برده‌سه‌ر تا بووه یه‌كێك له سمبووله هه‌ردیاره‌كانی زیندان و ڕای ئازاد له توركیاو جیهانیشدا. به‌ڵی بێشكچی سه‌لماندی له چه‌ند ده‌یه‌ی ڕابردوودا چ دڵسۆزێكی زانست وڕاستیه وئاماده‌یی بێسنوورو له ڕاده‌به‌ده‌ری هه‌یه بۆ ئه‌وه‌ی قوربانی بدات له پێناویدا هه‌ر ئه‌و بوو ووتی ( (چ شتێك جوانتره له‌وه‌ی له پێناوی زانست و ڕاستیدا تێبكۆشیت و قوربانی بده‌یت له پێناوی سه‌روه‌ریاندا) ) تاوه‌كو جارێكیان له وه‌ڵامی ڕۆژنامه نووسێكدا ووتی ( (توركیا زیندانێكی گه‌وره‌یه:جیاوازی چیه له‌یه‌كی له ژووری زیندانه‌كاندا بیت یان له ده‌ره‌وه‌ی) ) هه‌تاوه‌كو كاربه‌ده‌ستانی تورك ناچاربوون مل كه‌چی ئیراده‌و عه‌زمی پۆلایینی بێشكچی ببن و ئازادی بكه‌ن كه‌هاته ده‌ره‌وه له وه‌ڵامی ڕۆژنامه نووساندا ووتی به‌رنامه‌و پڕۆگرامم هه‌رئه‌وه‌یه به‌رگری و داكۆكی و نووسین له‌سه‌ر كوردو كێشه ڕه‌واكه‌ی ده‌كه‌م، پارێزه‌ره‌كه‌ی ویستی قایلی بكات كه ئه‌و لێدوانه نه‌دات له‌به‌رده‌م دادگادا كه هه‌ر ئه‌و كاته ده‌رچووبوو له زیندان پی ی ووت ئه‌زیزم هیچ هه‌ڵه‌یه‌كم كردووه؟؟ ووتی من تابمێنم داكۆكی له ڕاستی ده‌كه‌م و هیچ شتێك له‌وه جوانتر نیه و كارده‌كه‌م له پێناو به‌دی هاتنیا.\nخاڵێكی تری لێكچوون له نێوان ماندێلا و بێشكچی دا هه‌یه ئه‌گه‌ر نیلسۆن ماندێلا خه‌ڵاتی ئه‌تاتوركی ره‌تكرده‌وه له‌به‌رئه‌وه‌ی له توركیادا مافه‌كانی گه‌لی كورد زه‌وتكراوه، ئه‌وا بێشكچیش خه‌ڵاتی دامه‌زراووه‌ی وه‌قفی ڕاده‌ربڕینی ئازادی ئه‌مریكی ره‌تكرده‌وه كه به‌هاكه‌ی 10 هه‌زار دۆلاری ئه‌مریكی بوو له كاتێكدا له زیندانی به‌یره‌م پاشای ئه‌سته‌مبوڵ بوو بۆ جاری دووه‌م خه‌ڵاته‌كه‌یان بۆ نارده‌وه قایل نه‌بوو وه‌ری بگرێت به نامه‌یه‌كی درێژ وه‌ڵامی دانه‌وه كه هه‌وڵده‌ده‌م چه‌ند په‌ره‌گرافێكی پوخت و جوان وپرواتای لێراده بنوسم كه‌نامه‌كه‌ی بۆ به‌ڕێز گارا لاماراش نوسیوه وادیاره سه‌رۆكی وه‌قفه‌كه‌یه ده‌ڵێت: كێشه‌ی كورد مه‌سه‌لی ئازادی نوسه‌رێك یان كتێبێك نیه مه‌سه‌له‌ی نه‌ته‌وه‌یه‌كه كه ژماره‌یان زیاتر له 30 ملیۆن كه‌سه له ڕۆژهه‌ڵاتی ناوه‌ڕستدا مه‌سه‌له‌ی گه‌لێكی گه‌وره‌یه، مه‌سه‌له‌ی گه‌لێكه كه به‌شبه‌ش كراوه‌و هه‌موومافه دیموكراتیه‌كانی لێزه‌وتكراوه بۆیه به‌م حاڵه‌وه كێشه‌ی كورد كێشه‌ی هه‌موو مرۆڤایه‌تیه به‌ته‌نها كێشه‌ی كورد نیه، كورد ئێسته به چه‌كی قه‌ده‌غه‌كراوی كیمیاوی قڕ ده‌كرێن، كوردناچارده‌كرێن به زۆر پیسایی (گوو) بخۆن، مرۆڤ له هیچ كوی ی ئه‌م جیهانه‌دا به‌م شێوه دڕندانه‌و وه‌حشیانه ڕه‌فتاری له گه‌ڵدا نه‌كراوه نه له توركیا نه‌له تركستان نه عه‌ره‌بستان ونه له ئه‌فریقیای باشور ونه‌له تشیلی بۆیه پێویسته مرۆڤ ڕووبه‌ڕووی ئاوا سته‌مێك ببێته‌وه، كورد هه‌میشه به‌ر شاڵاوو سزای واده‌كه‌ون كه شه‌رمه‌زارییه بۆ مرۆڤایه‌تی، بۆیه ئه‌گه‌ر ئه‌مریكا پشتیوانی ئه‌و حكومه‌تو ڕژێمانه ده‌كات كه ڕه‌فتاری وا له گه‌ل خه‌ڵكیدا ده‌كه‌ن پێویسته گه‌لی ئه‌مریكا هه‌ست به شه‌رمه‌زاری بكات.\nمن ویستم به‌كورتی بواره‌كانی هاوكاری نێوان هه‌ردوو حكومه‌تی توركیاو ئه‌مریكا ت بۆ باس بكه‌م له پێناو هێشتنه‌وه‌ی دۆخی ئێستای كوردستان وه‌كو خۆی، هه‌رچه‌نده من باش ده‌زانم ئێوه حكومه‌تی ئه‌مریكا نین به‌ڵكو ئێوه ڕێكخراوێكی مرۆڤدۆستی كاران له‌هه‌مان كاتیشدا چاودێری پێشێلكاریه‌كانی مافی میله‌تان ده‌كه‌ن له هه‌موو جیهاندا، هه‌روه‌ها ڕاده‌ی یارمه‌تیه‌كانتان ده‌زانم بۆ ئه‌و نووسه‌رانه‌ی كه له‌ژێر هه‌ڕه‌شه‌ی تیرۆرو تۆقاندندان به هۆی بیروڕاكانیانه‌وه به‌هه‌ر هۆیه‌كه‌وه هه‌بێت، هه‌روه‌ها ده‌زانم دامه‌زراوه‌كه‌تان چه‌ند ڕاسگۆو كاریگه‌ره له‌و بوارانه‌دا بۆیه ده‌خوازم ببینم ئه‌و كاریگه‌ری و ڕاستگۆییه به‌كاربهێنن بۆ ڕه‌خنه گرتن له سیاسه‌تی ئه‌مریكا ی یارمه‌تیده‌ر ی كۆلۆنیالیستی و كۆنه‌په‌رستی و ڕه‌گه‌زپه‌رستی.\nبه‌ڕێز گارا لاماراش\nله‌به‌ر هه‌موو ئه‌و هۆیانه‌ی كه‌له‌سه‌ره‌وه به‌كورتی باسمكردن زۆر هه‌ست به سه‌ربه‌رزی وشانازی ده‌كه‌م به‌و پشتیوانی و هه‌ست و سۆزه‌تان به‌رامبه‌رم، به‌ڵام به‌هۆی پشتگیری حكومه‌ته‌كه‌تان له حكومه‌تی كۆلۆنیالیست و ڕه‌گه‌زپه‌رستی توركیا كه زوڵم وزۆر له كورد ده‌كات ناتوانم خه‌ڵاته ماڵیه كه‌تان وه‌ربگرم.\nوه ده‌توانن ئه‌م نامه‌یه‌و ئه‌و نامه‌یه‌ش كه بۆ منتان ناردووه بڵاوبكه‌نه‌وه و به‌رده‌وام بین له ووتوێژو چاوپێكه‌وتنه‌كانماندا.\nڕێزو سه‌ڵاوم ده‌نێرم بۆ ئێوه‌و براده‌رانتان له The fund for free Expression وه هیوای سه‌ركه‌وتنتان بۆ ده‌خوازم.\n21/5 / 1991


وەزارەتی نەوتی عیراق بۆ ئەندازیاران: وەرن بە ڕۆژانە كاربكەن - تۆڕی میدیایی خەڵک\nوەزارەتی نەوتی عیراق، داوا لە پسپۆڕانی ئەندازیاریی دەكات، داواكاریی بۆ كاركردن لەڕێی ماڵپەڕی ئەلیكترۆنی تەرخانكراو بۆ ئەو مەبەستە، پێشكەش بكەن.\nبەپێی بەیاننامەیەك كە لەلایەن وەزارەتی نەوتی عیراقەوە بڵاوكرایەوە”بەپشتبەستن بە بڕیاری ژمارە 192ی ساڵی 2021ی ئەنجومەنی وەزیران و بە ئامانجی خێراتركردنی ڕێكارە ئیدارییەكان بۆ پێشكەشكردنی داواكاریی كاركردن بە كرێی ڕۆژانە، و بە پشتبەستن بە ڕێنماییەكانی وەزیری نەوت، بڕیاردرا وادەی پێشكەشكردن بۆ كاركردن بە سیفەتی كرێی ڕۆژانە بۆ خاوەن شارەزاییەكانی ئەندازیاریی لە 27ی ئەم مانگەوە دەستپێبكات لە بری 1ی مانگی داهاتوو”.\nهەر لە بەیاننامەكەدا هاتووە”پێشكەشكردنی داواكارییەكان لەڕێی ماڵپەڕی ئەلیكترۆنی سەر بە وەزارەتی نەوت ( oil.gov.iq)وە دەبێت و لەم لینكەشەوە ڕێكەوتەكەی ڕادەگەیەنرێت و ماوەی پێشكەشكردنی داواكارییەكانیش دە ڕۆژ تێناپەڕێنێت لەدوای بڵاوكردنەوەی ڕاگەیاندنەكە”.


زایینی: ٢٤-٠٧-٢٠١٧ - هەتاوی: ١٣٩٦/٠٥/٠٢ - ١٤:٠٢ تاران قه‌باره‌ی فۆنت:\nکوردستان میدیا: ڕێوڕەسمێكی تایبەت بە یادی شەهیدانی ٢٢ی پووشپەڕ لە وڵاتی فینلاند، بەڕێوە چوو.\nرۆژی شەممە، ڕێكەوتی ٣١ی پووشپەڕی ١٣٩٦ی هەتاوی ، كۆمیتەی گشتیی حیزبی دێموكراتی كوردستانی ئێران، بۆ ڕێزگرتن لە خەبات و تێكۆشانی ڕێبەری مەزن و ناوداری نەتەوەكەمان، دوكتور عەبدولڕەحمان قاسملوو، سكرتێری گشتیی پێشووی حیزبی دێموكراتی كوردستانی ئێران و كاك عەبدوڵڵا قادری ئازەر، ئەندامی كۆمیتەی ناوەندیی حیزب و بەرپرسی نوێنەرایەتیی حیزب لە دەرەوەی وڵات هەروەها دوكتور فازڵ ڕەسووڵ، دۆستی حیزب، لە شاری توركو لە وڵاتی فینلاند، بە بەشداریی نوێنەرانی چەندین حیزب و ڕێكخراوی سیاسی و مەدەنی و ئەندامان و دۆستانی حیزب، ڕێوڕەسمێكی بەڕێوە برد.\nپاشان پەیامی كۆمیتەی گشتیی حیزبی دێموکرات، لە لایەن "عەلی مورادی" به¬رپرسی کۆمیته¬ی گشتیی حیزبه¬وه پێشكەش كرا. لە پەیامی كۆمیتەی حیزبدا، وێڕای مەحكووم كردنی تێرۆریزمی دەوڵەتیی ڕێژیمی ئاخووندیی ئێران، بێدەنگی لـێكردن و ئازادكردنی تێرۆریستەكانیش لەلایەن دەوڵەتی ئەوكاتی ئۆتریشەوە، مەحكووم كرا؛ لە هەمان كاتدا پەیمانی درێژەدان‌و وەفاداری لەگەڵ رێبازی شەهیدانی ٢٢ی پووشەڕ‌و هەموو شەهیدانی كوردستان نوێ كرایەوە.\nلە بەشێكی دیكەی رێوڕەسمەكەدا، چەندین پەیام پێشكەش كران:\nمامۆستا پەرویز رەحیم، وێڕای ئاوڕدانەوە لە كەسایەتیی شەهید دوكتور قاسملوو، ئاوڕێكی لە بیرۆكە و بۆچوونەكانی دوكتور قاسملوو لەبارەی تێرۆریزم دایەوە. هەروەها بەڕێز دوكتور پەرویز، وێڕای ئاماژەدان بە كەسایەتیی بەرزی شەهید دوكتور قاسملوو، وتی: دوكتور قاسملوو كەسایەتییەكی جیهانییە كە نابێ تەنیا وەك رێبەری حیزبی دێموكرات چاوی لـێ بكرێ.\nعەلیار، لە وتەكانیدا ئاوڕی لە ژیان و خەباتی سیاسیی شەهید دوكتور قاسملوو دایەوە و ڕۆڵ و كاریگەریی دوكتور قاسملووی لە قۆناخە جیاجیاكانی خەباتی حیزبی دێموكراتدا لێك دایەوە.\nدوای وتەكانی تاهیر عەلیار، بەشدارانی رێوڕەسمەكە پرسیار‌و بۆچوونەكانی خۆیان دەربڕی و دوكتور تاهیر وەڵامی پێویستی بە پرسیارەكان دایەوە.


فراكسیۆنی یه‌كێتی له‌په‌رله‌مانی كوردستان راگه‌یه‌ندراوێكی بڵاوكرده‌وه\n2020-05-07 16:31 523 جار بینراوە کۆمێنت\nفراكسیۆنی یه‌كێتی له‌په‌رله‌مانی كوردستان\nئه‌مڕۆ پێنجشه‌ممه 7ی ئایار، فراكسیۆنی سه‌وزی یه‌كێتی نیشتمانی كوردستان له په‌رله‌مانی كوردستان، له‌سه‌روبه‌ندی دانیشتنی په‌رله‌مانی كوردستان كه تایبه‌ت بوو به هه‌ڵگرتنی پارێزبه‌ندی په‌رله‌مانی له‌سه‌ر په‌رله‌مانتار سۆران عومه‌ر، راگه‌یه‌ندراوێكی بڵاوكرده‌وه.\nله‌و راگه‌یه‌ندراوه‌دا هاتووه: لەسۆنگەی هەستکردنمان بە بەرپرسیاریەتی نیشتمانی و پاراستنی یەکریزی گەلەکەمان و رێزگرتن لەسەرجەم هێزە سیاسییەکانی ناو پەرلەمانی کوردستان بە ئۆپۆزسیۆن و دەسەڵات و راگرتنی شکۆی پەرلەمانی کوردستان لەئازادی رادەربڕین و ئاخاوتندا، بڕیارماندا بە بایکۆتکردنی دانیشتنی هەڵگرتنی پارێزبەندیی سەر ئەندامانی پەرلەمان.\nهاووڵاتیانی خۆشەویستی کوردستان\nهەروەک ئاشکرایە لە ئێستادا هەرێم لەبەردەم کارەساتێکی سەختی ئابوریی و داراییدایە و دۆخی ژیان و گوزەرانی هاونیشتمانیان و موچەخۆران لە بارێکی خراپدایە، هاوڵاتیانی کوردستان لەهەڵومەجی نەخوازراوی ئێستادا بە ئومێدەوە لە پەرلەمانی کوردستان دەڕوانن، كە هاوشانی حكومەتی هەرێمی كوردستان، كێشەكانیان چارەسەربكات، نەك دەستپێکی کارەکانی ئەم وەرزەی پەرلەمان بە دەستبردن بۆ لێسەندنەوەی پرسی پارێزبەندیی ئەندامان دەستپێبکات. بێگومان ئەم هەنگاوە دەبێتە مایەی دروستکردنی قەیرانی زیاتر و ناكۆكیی لەنێوان فراكسیۆن و هێزە سیاسییەكانی كوردستانیش قوڵتر دەکاتەوە.\nئێمە لەفراکسیۆنی سەوزی یەکێتی نیشتمانی کوردستان وێڕای ئەوەی رێز لە سەروەریی یاسا دەگرین و بڕوامانوایە دەبێت هەموومان یەكسان بین لەبەردەم یاسادا، هەروەها رێزی ئەو پەیڕەوەیش دەگرین كە لە پەرلەمانی كوردستان دا پەسەندكراوە، بەڵام ئەگەر پرسی هەڵگرتنی "پارێزبەندیی"ی سەر پەرلەمانتارانی سكاڵالێكراو نەخرابا بەرنامەی کار، ئەمە نەدەبووە هۆی پێشێلكردنی یاسا، بە پێچەوانەوە خزمەتی زیاتری پێكەوە كاركردنی سەرجەم فراكسیۆنەكانی لە پەرلەمانی كوردستاندا دەکرد، بەتایبەتی تا ئەم دۆخە نەخوازراوەمان تێدەپەڕاند، کە رووبەڕووی هاوڵاتیان و دامەزراوە فەرمییەكانی هەرێم بوەتەوە.\nئێمە پێمان وایە دەبێت لەئێستادا فراکسیۆنەکانی پەرلەمان تەركیز بخەنە سەر پتەوکردنی یەک ریزی و یەکگرتوویی گەلەکەمان بەئامانجی چارەسەركردنی قەیرانە دارایی و كارگێڕییەكانی هەرێم و دروستکردنی هەماهەنگی زیاتر لەگەڵ حكومەتی هەرێمی كوردستان، بۆ چارەسەركردنی پەیوەندییەكانی نێوان هەرێم و ناوەند و باشكردنی ژیان و گوزەرانی هاونیشتمانیان و جێبەجێكردنی هەنگاوەکانی داهاتوی چاكسازیی لە سەرجەم سێكتەرەكانی ژیان و بەرێوەبردندا، نەک تێکدانی سازانی نیشتمانی. لەبڕی سەپاندنی دەسەڵاتی زۆرینەی پەرلەمانی بۆ لێسەندنەوەی پارێزبەندیی لەپەرلەمانتاران، کە بێگومان ئەم هەنگاوە دەبێتە مایەی قوڵکردنەوەی ناکۆکی نێوان فراکسیۆنەکانی ناو پەرلەمان وپشتکردن لەجێبەجێکردنی ئەرکە راستەقینەو لەپێشینەییەکانی ئەم وەرزەی کاری پەرلەمانیمان کە خزمەتکردنی خەڵکی کوردستانە، ئەرکی فراکسیۆنەکانی پەرلەمانی کوردستانە کە خەمی موچەو باشکردنی ژیان و گوزەرانی هاوڵاتیان لە ئەولەویەتی کارەکاندا بێت.\nهەرچەندە ئێمە لەفراکسیۆنی سەوزی یەکێتی نیشتمانی کوردستان دەسپێشخەری و هەماهەنگیمان کردووە لەگەڵ شەش فراکسۆنی تری پەرلەمانی کوردستان لەیاداشتێکدا داوامان کرد پرسی لابردنی پارێزبەندیی نەخرێتە بەرنامەی کار، بەڵام بەهۆی سەپاندنی عەقڵیەتی زۆرینەو کەمینە و رێز نەگرتن لە ئیرادەی پێکەوە کارکردن وپاراستنی یەکریزی نیشتمانی بەداخەوە ئەم پرسە خرایە بەرنامەی کارەوە.\nلەسۆنگەی هەستکردنمان بە بەرپرسیاریەتی نیشتمانی و پاراستنی یەکریزی گەلەکەمان و رێزگرتن لەسەرجەم هێزە سیاسییەکانی ناو پەرلەمانی کوردستان بە ئۆپۆزسیۆن و دەسەڵات و راگرتنی شکۆی پەرلەمانی کوردستان لەئازادی رادەربڕین و ئاخاوتندا، بڕیارماندا بە بایکۆتکردنی دانیشتنی هەڵگرتنی پارێزبەندیی سەر ئەندامانی پەرلەمان.


ئابوورزانی - Howling Pixel\nئابوورزانی ئەو زانستە کۆمەڵایەتییەیە کە لە چالاکییە ئابوورییەکان ئەکۆڵێتەوە تا بەڵکوو بتوانێ لەو پرۆسانەی کە بەسەر بەرھەمھێنان و بەشینەوە و بەکاربردنی کاڵا و خزمەتدا زاڵن تێبگا.\nسەرەتا "ئابووری سیاسی"ی پێ ئەوترا، بەڵام ئابوورزانانی کۆتایییەکانی سەدەی نۆزدەیەم "ئابوورزانی"یان وەکوو ناوێکی کورتتر بۆ "زانستی ئابووری" پێشنیار کرد بۆ ئەوەی خۆی بکەن بە بوارێکی زانستیی جیا لە دەرەوەی زانستی سیاسی و زانستە کۆمەڵایەتییەکانی تردا.\nئابوورزانی سەرنج ئەخاتە سەر ھەڵسوکەوتی بریکارانی ئابووری و چۆنیەتیی کارکردنیان پێکەوە و شوێنەواریان لەسەر یەکتر، ئەیەوێ بزانێ ئابوور چۆن کار ئەکا. ھاوھەنگاو لەگەڵ ئەم سەرنجە، وانەنامە سەرەکییەکان لە نێوان وردابوورزانی (microeconomics) و درشتابوورزانی (macroeconomics) -دا جیاوازی دائەنێن. لە وردئابوورزانیدا ئەوەی کە تاوتوێ ئەکرێتەوە ھێمانەکان و بەشە پێکھێنەرەکانی ئابوورە وەکوو بازاڕ، کڕیار، فرۆشیار و زۆر شتی تر. بەڵام، لە درشتابوورزانیدا گشت ئابوور (واتە کۆی بەرھەمھێنان و بەرخۆری، کۆی پاشەکەوت و وەگەڕخستنی سەرمایە) شی ئەبێتەوە و تاوتوێ و کۆڵینەوە لەسەر گشت ئابوور ئەکرێ نەک پارچە و بەشەکانی.\nئابوور یا ئابووری بریتییە لە بەرھەمھێنان، بەشینەوە یا گۆڕێنەوە و، بەکاربردنی شمەک و ڕاژە لە ناوچەیەکی جوگرافیدا. لەم پێناسەیەدا، شمەک و ڕاژە ڕادەدارن و، ئەو کارانەی کە لەسەریان ئەکرێ (بەرھەمھێنان، بەشێنەوە، گۆڕێنەوە و، بەکاربردن) لە لایەن بریکارانی جیاجیاوە ئەکرێ. بریکار ئەتوانێ تاکەکەس بێ، ڕێکخراوە بێ، کاسبییەکی تایبەت بێ، یا تەنانەت حکوومەت بێ.\nلە ڕابردوودا، وا ئەزانرا کە تەنیا سەرچاوەگەلی سروشتی، کار و سەرمایە سنووری ئابوور دیاری ئەکەن. لە وەھا ڕوانگەیەکدا تەکنۆلۆژیا (کە ئەتوانێ پرۆسەکان ئۆتۆماتیک و خێراتر بکاتەوە و، ئەو بڕە پارەیە کە بۆ بەڕێوەبردنی کارەکان خەرج ئەکرێ داشکێنێ) و نوێکاری (بەرھەمگەلی نوێ، بازاڕگەلی نوێ) لەبەرچاو نەگیرابوون.\nئابووری ھەر ناوچەیەک ئاکامی کۆمەڵێک پێواژۆیە و بەستراوەتەوە بە چاند، مێژوو، پەروەردە، گەشەی تەکنۆلۆژیکی، ڕێکخراویی کۆمەڵایەتی، پێکھاتەی سیاسی و، سیستەمی یاساییی ناوچەکەوە، ھەروەھا جوگرافیا، سەرچاوە سروشتییەکان و، ژینگەناسیش لە ھۆکارگەلی سەرەکین. کۆی ئەم ھۆکارانە پێکھێنەری ئەو بەستێن و ھەلومەرجەن کە ئابوور تێیدا کار ئەکا.\nبۆ بەرخۆر بە مانای ئازووقەی پێش ھاتنی زستان خوراو، وتاری تفاق ببینە.لە ئابووردا، بەرخۆر (بەر "بەرھەم، داھاتی زەوی" + خۆر "ڕەگی ئێستای چاوگی خواردن، ئەوەی کە ئەخوا") دوایین بەکاربەری بەرھەمە. دوایین بەو مانایە کە بەرخۆر بەرھەمی بۆ ئەوە ناوێ کە شتی تری لێ ساز کا و بیفرۆشێتەوە، بەڵکوو بۆ کاری تایبەتیی خۆی کەڵکی لێ وەرئەگرێ.\nبەرخۆر ئەو کەسەیە وا کاڵا و ڕاژەی بەرھەمھێنراو ئەکڕێ و بە کاری ئەبا. ئەو کەسەیە کە پارە خەرج ئەکا. کەوابوو، بەرخۆران ڕۆڵێکی زۆر گرنگیان ھەیە لە سیستەمی ئابووریی وڵاتاندا. ئەگەر داواکارییەکانی بەرخۆران نەبێ، بەرھەمھێنەرانیش واز لە بەرھەمھێنان دێنن، چونکە یەکێ لەو شتە سەرەکییانەی کە ھانیان ئەدا بۆ بەرھەمھێنان ئەوەیە کە بەرخۆران بەرھەمەکەیان لێ بکڕن. ھەروەھا بەرخۆر یەکێ لە ئەڵقەکانی زنجیرەی دابەشییە.\nبەرخۆرپەروەری (Consumerism) پێکھاتە و ئایدیۆلۆژیایەکی کۆمەڵایەتی و ئابوورییە کە ھان ئەدا بۆ بەکاربردنی ھەرچی زۆرتری کاڵا و ڕاژە. لەم مانایەدا، بەرخۆرپەروەری زیاتر لە دیاردەیەکی نەرێنی ئەچێ. بەڵام وشەی بەرخۆرپەروەری ھەڵگری مانایەکی تریشە کە بریتییە لە کۆی ئەو ھەوڵە ڕێکخراوانەی لە لایەن کەسان، کۆمەڵان و، حکوومەتانەوە ئەدرێ بۆ پاراستنی مافی بەرخۆران و مەسرەفکەران. لێرەدا، بەرخۆرپەروەری ئەتوانێ شتێکی ئەرێنی بێ.\nتۆرستەین ڤێبلەن (Thorstein Veblen)، ئابوورزانی ئەمریکایی، لە یەکەم ڕەخنەگرانی دیاردەی بەرخۆرپەروەری بوو.\nبەرخۆری (بەر "بەرھەم" + خۆری "خواردن") کاری بەرخۆرە، واتە کڕین و بەکاربردنی کاڵا و ڕاژە. ھەرچی لە کۆمەڵگەیەک بەرخۆری زۆرتر بێ، پاشەکەوتکردن و سەرمایەدانان کەمترە، گەرچی دژبەیەک ئەنوێنێ، بەڵام ئەوەش ڕاستە کە ئاستی بەرزی بەرخۆری ئەتوانێ سەرمایەدانەران ھان بدا بۆ وەگەڕخستنی سەرمایەکەیان.\nبەپێی گریمانەی سووڕی ژیان، کە ھەوڵ ئەدا ئەوە ڕوون کاتەوە کە چۆن مرۆڤ داھاتی دابەش ئەکا لە نێوان خەرجکردن و پاشەکەوتکردندا، مرۆڤ لە ھەندێ لە قۆناغەکانی ژیانیدا زیاتر حەز بە پاشەکەوت ئەکا تا بەرخۆری و مەسرەف، وە لە قۆناغەکانی تردا زیاتر بەرخۆری ئەکا تا پاشەکەوت.\nبەرھەمی گشتی نیشتیمانی یان GDP یەکێکە لە پێوەرەکانی پێوان لە زانستی ئابوورزانی. بەرھەمی گشتی نیشتیمانی بریتیە لە بایەخی کۆی شت ومەک و ئەو خزمەتگووزاریانەی کە لە درێژایی کاتێکی دیاریکراو (زۆرتر یەک ساڵە)، لە وڵاتێک دا بەرهەم دێت.\nلەم شیکاریە دا مەبەست لە شت و مەک و خزمەتگووزاری کۆتایی، ئەم شت و مەک و خزمەتگووزاریانەیە کە لە کۆتایی زنجیرەی بەرهەمهێنان دان بخۆیان بۆ بەکارهێنانەکانی تر ناکردرێن.\nلە ئابوورزانیدا دابەشی بریتییە لە چۆنیەتیی دابەشبوونی داھات یا سامان لە نێوان کەسان یا لە نێوان فاکتەرەکانی بەرھەمھێنیدا (وەکوو کار، زەوی و سەرمایە).\nلە ئابووردا، دانوستان واتە گۆڕینەوەی شمەک. بە زمانێکی تر، دانوستان ڕاگوێزرانی خاوەنایەتیی شمەکە لە کەسێکەوە بۆ کەسێکی تر لە بەرامبەر وەرگرتنی بەرھەم یا ڕاژە. لێرەدا، کەس ئەتوانێ ڕاستەقینە یا یاسایی بێ. ھەندێ جار بە دانوستان ئەڵێن بازرگانی یا مامەڵە. ھەلی دانوستان زیاتر لە شوێنێک ناسراو بە بازاڕ ئەڕەخسێ.\nزانست، پێکھاتەیەکە بۆ بەرھەمھێنان و ڕێکخستنی زانیاری لە سەر جیھانی سروشت، بەشێوەی ڕاڤە، لێکدانەوە و پێشبینی ئەزموون لەبار.\nئەرەستوو زانیاری زانستی بە کۆمەڵێک زانیاری دڵنیا و خاترجەم دەزانی کە لە باری ژیری و عەقڵانیدا لەوتن بێن.\nلە سەردەمی کلاسیکدا، زانست پێوەندی زۆرنزیکی لەگەڵ فەلسەفەدا ھەبوو. لە سەرەتاکانی سەردەمی نۆشدا ئەم دوو وشە زۆر لەجێی یەک بەکاردەچوون، لە چاخی ١٧ زایینیدا، فەلسەفەی سروشتی (ھەمان زانستی سروشتی ئەمڕڕۆ) خۆی لە فەلسەفە ھەڵبوارد.\nسەرەڕای ھەموو ئەمانە، زانست بەشێوەیەکی بەربڵاو ئەرکی لێکدانەوەی ھەموو زانیارییەدڵنیاکانی لەئەستۆگرت، بەڵام ھێشتاش بۆ بابەتی وەک زانستی پەرتووکداری و زانستی سیاسی رەنگدانەوەی جیاوازی ھەیە.\nلە گشتگرترین ڕاستێنەی خۆیدا، ھەر جۆرە کردە و ڕاھێنانێکی ڕێکخراوی لەسەر زانین بنەڕەتنراو یان شیاوی نواندنە کە دەتوانێت سەرچاوکەی چەشنێک ئاکام یان دەرھاتی شیاوی پێشبینیکردن بێت. لەم ڕاستێنەیەدا، زانست دەکرێت ئاماژەیەک بێت بە کردە یان ڕێکارێکی زۆر شارەزایانە. لە ڕاستێنەی بەرتەسکتری ھاوچەرخیدا، زانست ڕێکخستنێکە بۆ بەدەستھێنانی زانین لە سەر بنچینەی پێڕەوی زانستی.ئەم وتارە لەسەر واتای بەرتەسکتری وشەکە ورددەبێتەوە. زانست بەو شێوەیە کە لەم وتارەدا قسەی لێدەکرێت ھەندێجار پێی دەوترێت زانستی ئەزموونی؛ ئەمە بۆ جیاکردنەوەیە لەگەڵ زانستی بەکاربراو کە بەکاربەریی لێکۆڵینەوەی زانستییە لە بڕێک پێداویستییەکانی مرۆڤدا - ھەرچەن ئەم دووە زۆرجاران پێکەوە گرێدراون.\nتاقیکردنەوە، کە ئەم گریمانەگەلە لە ژێر ھەلومەرجی دەستبەسەرداگیراودا ھەڵدەسەنگێنێت.ھەروەھا، زانستمەندان، لێیان چاوەڕواندەکرێت کە زانیارییەکانیان بڵاوبکەنەوە تاکوو زانستمەندانی دیکە بتوانن بۆ دووبارە پشکنینی دەرەنجامەکانی ئەوان تاقیکردنەوەی ھاوشێوە بکەن. لە ئاکامەکانی ئەم ڕەوتە توانای تێگەیشتنی باشتر لە ڕووداوەکانی ڕابردوو و ھەروەھا پێشبینیکردنی باشتری ڕووداوەکانی داھاتووی ھاوچەشنە.\nزلابوورزانی (زل + ئابوورزانی) یان درشتابوورزانی (درشت + ئابوورزانی) لقێکی ئابوورزانییە کە خۆی خەریک ئەکا بە لێکۆڵینەوە و تاوتوێکردنی ئابوورێکەوە (بۆ نموونە ئابووری وڵاتێک، یان ئابووری ھەرێمێک، یان ئابووری گشت جیھان) و، لە جیاتیی ئەوەی جیاجیا بازاڕەکانی لێک باتەوە، وەکوو تەڤاھییەک سەیری ئەو ئابوورە ئەکا. زلابوورزانی و وردابوورزانی، پێکەوە، دوو بوارە سەرەکییەکەی ئابوورزانی پێک دێنن.\nفیزیا یان فیزیک (بە ئینگلیزی: Physics) زانستێکی سروشتییە؛ بریتییە لە تاوتوێکردنی ماددە و جووڵەی ماددە لە بۆشاییدا و ھەموو ئەو شتانەی لەوانەوە دەگیردرێن، وەکوو وزە و ھێز. بەرینتر، شیکارییەکی گشتیی سروشتە بە مەبەستی تێگەیشتن لە چۆنیەتیی ئاکاری جیھان و گەردوون. لە ڕابردووی دوورەوە ھەتا ئێستە فیزیک پەیوەندییەکی زۆری لەگەڵ زانستەکانی بیرکاری و کیمیا ھەبووە.\nماتماتیک یان بیرکاری (بە ئینگلیزی: Mathematics) خوێندنی چەندێتی، پێکھاتە، واڵایی، و گۆڕانە. زانایانی بیرکاری و فەیلەسوفان ڕای جیاوازیان ھەیە لەسەر پێناسی بیرکاری، ھەندێ لەو پێناسانە لێرەدا ڕیزکراون. یەکێ لەو پێناسانە پێناسەی بێرتراند ڕەسڵە: بیرکاری بریتیە لە ژیربێژیی ھێمایی (ڕەمزی).\nبیرکاران بەردەوام بۆ شێوەئاساکان دەگەڕێن، گومانە تازەکان دەکەن بە ڕێسا، وە بە ھەڵھێنجان لە پێناسەکان و بەڵگەنەویستەکانی بەچەشنی گونجاو ھەڵبژێردراو بناغەی ڕاستی دادەڕێژن.\nمافەکانی مرۆڤ سەرەکیترین مافەکانی ھەر مرۆڤێک کە تەنھا بە ھۆی مرۆڤ بوونەوە پێی دەبەخشرێت.\nوردابوورزانی (ورد + ئابوورزانی) لقێ لە ئابوورزانییە کە ئاکاری تاکەکان و ڕێکخراوە بچووکەکان لە کاتی بڕیاردانیان لەسەر چۆنیەتیی تەرخانکردنی سەرچاوەکاندا تاوتوێ ئەکاتەوە (بڕوانە دەگمەنایەتی).\nلە بازاڕ، کە شوێنی کڕین و فرۆشتنی شتومەک و ڕاژەیە، ئەمە زیاتر کاربردی ھەیە. وردابوورزانی سەرنج بەوە ئەدا کە چۆن ئەو بڕیارانە لەسەر داوا و دابین شوێنەواری خۆیان بەجێ دێڵن و، داوا و دابینیش چۆن نرخەکانی بازاڕ دیاری ئەکەن و، بەپێچەوانەشەوە،چۆن نرخەکان چەندایەتیی شتومەک و ڕاژەی داواکراو و دابینکراو دیاری ئەکەن.\nلە بەرامبەر وردابوورزانییەوە زلابوورزانی وەستاوە، کە کۆی گشت چالاکییە ئابوورییەکان ئەگرێتەوە و لەگەڵ مژارگەلێ وەکوو گەشە و ھەڵماسین و بێکاریدا سەروکاری ھەیە.\nلە ئابوورزانیدا بە پیتەوای نابەرھەست ئەوترێ ڕاژە، واتە ڕاژە نموونەی شتومەکی ئابووریی نابەرھەستە. کارگەلێ وەک سەرتاشی، ژمێریاری، ڕاوێژکاری، فێرکاری، چارەسەریی پزیشکی، یا گواستنەوەی نەفەر و کەلوپەل ھەموو بە ڕاژە ئەژمێردرێن.ھەروەھا، بەو دانوستانەش کە تێیدا بەگشتی کڕیار خاوەنایەتیی تایبەتی شتە کڕدراوەکە بەدەست نەھێنێ، مەگەر لە ڕێگەی گرێبەستێکی تایبەتەوە، ئەوترێ ڕاژە دابینکردن (service provision).\nژینناسی یان زیندەزانی (بە ئینگلیزی: Biology) زانستێکی سروشتییە لە زانستی ژیان و زیندەوەران دەکۆڵێتەوە ، بە بەشەکانیانەوە وەک ( پێکھاتە ، ئیش ، گەشە ، سەرچاوە ، زۆربوون ، ڕێکخستن ) . زانستی زیندەزانی لق و بابەت و باشی زۆری لێ دەبێتەوە ، ئەمانەی خوارەوە ٥ لقی سەرەکی زانستی زیندەزانین :\nخانەکان : یەکەی بنچینەی پێکهاتن و فرمانەکانی هەموو زیندەورانن\nزۆربوون : پەیدابوونی زیندەوەری نوێی لە باوان چوو پەیوەستە بەم زانستەوە.\nجینەکان : یەکەی بنەڕەتی گواستنەوەی زانیاریەکانن.\nھاوسەنگی ناوەکی : زیندەوەران بۆ جێگیر بوونی بارودۆخیان ھاوسەنگی ناوەکییان دەپارێزن.\nوزە : زیندەوەران بۆ بەڕێکردنی ژیانیان وزە بەکاردەھێنن.\nکیمیا زانستێکە کە لە سەر پێکھاتە، تایبەتمەندی، تێکەڵ ەکان و گۆڕینی مادەکان دەکۆڵێتەوە. ئەم زانستە لە توخمە کیمیاییەکان و تێکەڵاوە کیمیاییەکان کە لەخۆگری ئەتۆمەکان، مۆلیکوولەکان وکارلێک کردنیان دەدوێت.\nمەبەست لە کەڵک ئەتوانێ یەکێ لەمانەی خوارەوە بێ:\nکەڵک (ئابوورزانی)، بەکارھاتەنیبوونی شتان، تواناییی شتان لە بەجێھێنانی داخوازی و پێداویستییەکاندا.\nکەڵک (باڵندە)، مەلی ماسیخۆری گەورە کە توورەکەیەک ھەیە لە ژێر دەندووکیدا پێی دەوترێ "قورتم"، ئاو و ماسی تیا ڕادەگرێ.\nکاتێ لە پەنای وشەی "بان"ەوە بێ، وەک "کەڵک و بان"، ئەتوانێ بە مانای پاسار یا سەربان بێ.\nیاسای بازرگانی کۆمەڵێک بنەمایە کە لە سەر پەیوەندیەکانی بازرگانەکاندا و کردەوەبازرگانییەکانیاندا فەرماندەدات.\nبەپێچەوانەی مافی ژیاری کە پێوەندییەکانی ھەموو تاکەکانی کۆمەڵگە لەخۆ ئەگرێت، یاسای دانوستان بەدانانی بنامەگەلێکی تایبەت بە بازرگان و کردوەی بازرگانییەکانیاندا سەرقاڵ دەبێت. ھەر لەبەر ئەمەیە کە لە نموونەگەڵێکدا کە ڕێگەچارەیەکی ڕوون لە یاسای دانوستان لەبەرچاو نەگیرابێت، ئەگەڕێنەوە بۆ بنەماکانی مافی شارستانی.


کاک مەسرور شایستەی خەڵاتی “نۆبڵ”ە!…..کەریم محەمەد : چاوی گەل\nکاک مەسرور شایستەی خەڵاتی “نۆبڵ”ە!…..کەریم محەمەد\nمەسرور بارزانی، سه‌رۆكی حكومه‌تی هه‌رێمی كوردستان، له‌دیبه‌یتێكی تایبه‌تی ئینستیتیوتی ڕۆژهەڵاتی ناوەڕاست بۆ توێژینەوە (MERI)، چەندین بابەتی گرنگی وەك خۆیان دەڵێن “گەنگەشە” كرد، کە لەڕاستیدا زۆربەی ئەوەی وتی دەچێتە خانەی چەواشەکارییەوە‌و حەیفە هەروا تێپەڕی‌و پێینەوترێت جەنابی سەرۆك وەزیران پارتەکەی ئێوە پێشەنگی داهێنانی گەندەڵی‌و نادادپەروەرییە لەكوردستان.\nمەسرور بارزانی کە ماشێنێكی راگەیاندنی زەبەلاح خراوەتە خزمەتییەوە بۆ رتوش کردن‌و گەورەکردن‌و دروستکردنی ئەو وێنەیەی سوارچاکی “چاکسازییە”، بەڵام لەکرۆکدا فڕی بەسەر چاکسازی راستەقینەوە نییەو تەنهاو تەنها بۆ ئەوەیە پێگەی خۆی لەناو بنەماڵی بارزانی‌و لەناو پارتی‌و لەناو هەرێمی كوردستاندا پێ بەهیز بکاو رکەبەرەکانی لەناو پارتی‌و دەرەوەی پارتیدا بخاو ببێتە بەهیزترین کاراکتەری قۆناغی داهاتوی کوردستان‌و هیچیتر.\nمەسرور بارزانی لەله‌دیبه‌یتەكەی مێری-دا وتی “من بۆ خزمەتکردنی خەڵک ئەو ئەرکەم وەکو ئەمانەتێك وەرگرتوە تا خزمەتی هەموو خەڵکی هەرێمی کوردستان بکەین بێ جیاوازی”!\nكە مرۆڤ گوێی لەقسەی ئەم سیاسەتمەدارە پەپولەئاساو لەخۆبردوانەی كوردستان دەبێت، بەزەیی بەو مكیاڤیلی-یە “فەقیرە”دا دێتەوە، میکیاڤیلی ئێستا بێتەوەو ئەم نوخبە سیاسییەی کوردستان ببینێ نەک جارێ بەڵکو هەزار جار لەنوسینی “میر” پەشیمان دەبێتەوە، ئەسلەن ئەم نوخبە سیاسییەی کوردستان میكیاڤیلی هەر بەشاگردیش راناگرن.\nمناڵێكیش هەست بەوە دەكات كە ئێوەو كوڕو نەوەكانتان خۆتان بەئاغا‌و هەمو ئەم خەڵكەش بەخزمەتكار دەزانن، سەرۆكی هەرێم ئێوەن، سەرۆكی حكومەت ئێوەن، سەرۆكی حزب ئێوەن، سەرۆكی زێڕەڤانی‌و دەزگای ئەمنی ئێوەن، سەرۆکی زانکۆو خاوەنی كۆمپانیای گەورەو بازرگانی ئێوەن‌و هەر بەسەرۆکیش لەدایک دەبن. لەملاشەوە ئۆردوییەك مەلاو مامۆستای زانكۆو رۆژنامەنوس‌و یاساناس‌و بن دیوارو سەر دیوار بەپیاهەڵدانی ئێوە دەژین‌و دەوڵەمەند ئەبن.\nمەسرور بارزانی بەشێوەیەكی ئەوەندە عەبقەریانە چارەسەرێکی زانستی بۆ “گەندەڵی” دۆزیوەتەوە كە لەمێژوی مرۆڤایەتیدا بێوێنەیەو شایستەی ئەوەیە ئەمساڵ لەسەر ئەم داهێنانەی خەڵاتی “نۆبل”ی پێببەخشرێت، ئەو لەدیبەیتەكەی مێری-دا وتی “له‌هه‌موو دنیا گه‌نده‌ڵی هه‌یه، به‌ڵام رێژه‌ییه، پرسەکەش نابێت ته‌نیا لە گه‌نده‌ڵی داراییدا کورتی بکەینەوە. بەڵکو بۆ نموونە خراپ به‌كارهێنانی كاتیش گه‌نده‌ڵییه، بۆ نموونه ده‌وامی فه‌رمانبه‌ران كه ده‌بێت له كاتی دیاریكراودا له خزمه‌ت هاوڵاتیدا بن. بۆ ئه‌وه‌ش بڕیارمانداوه كه ده‌بێت ده‌وام رێكبخرێته‌وه‌و فه‌رمانبه‌ران ده‌وامی خۆیان بكه‌ن‌و کار بۆ نەهێشتنی گەندەڵی دەکەین”!\nئەگەر ساكارترین پێناسەی گەندەڵی بریتی بێت لە”بەكارهێنانی پۆست‌و پلەو پایەی گشتی بۆ بەرژەوەندی تایبەتی”! ئەوا كەس وەك دەسەڵاتدارانی پارتی‌و یەكێتی “گەندەڵ” نین، تەنانەت گەندەڵەكانی تریش لەبن باڵی ئەمان‌و بەشەریكی ئەمان بەگەندەڵی سەروەت‌و سامانێكی ئەفسانەییان پێكەوە ناوە.\nئێوە بەهێمنی بیرێك لەخۆتان بكەنەوەو سەیرێكی وێنە رەش‌و سپییەكانی پێش راپەڕینی خۆتان بكەن‌و بەراوردێكی بكەن لەگەڵ ئەو نازو نیعمەتەی ئێستا بەسەرتاندا رژاوەو ئنجا باسی نەهێشتنی گەندەڵی بكەن. باوەڕ بكەن كام وڵاتەی نغرۆ بوە لەگەندەڵیدا، بەرپرسەكانی وەك دەسەڵاتدارانی هەرێم بەكەژاوەی دورودرێژی ئوتومبێلی گرانبەهای خۆیان‌و پاسەوانەكانیان دەرناكەون، هەرچی بیرە نەوت‌و پاڵاوگەو كۆمپانیای زەبەلاحی ئەم وڵاتەیە هی ئێوەن، هەرچی سەروەت‌و سامانی سەر زەوی‌و ژێر زەوی‌و ئاسمانە قۆرغ كراوە بۆ ئێوە، هەرچی زانكۆی گەورەو قوتابخانەی تایبەتە هی ئێوەن، هەرچی فڕۆكەخانەو مۆڵی گەورەیە هی ئێوەن، هەرچی ملیۆنەر‌و ملیاردێری ئەم وڵاتەیە دروستكراوی ئێوەن. ئێوەی پارتی‌و یەکێتی داهێنەری دامەزراندن بەتەزكیەو داهێنەری زەوی دابەش كردن بەسەر كادێری حزبی‌و بڕینەوەی موچە لەداهاتی گشتی بۆ برادەران‌و هەڤاڵان‌و بەحسیەکان‌و مسۆگەر كردنی ماستەرو دكتۆرا بەتەزكیە بۆیان‌و داهێنەری پشتگوێ خستنی كەفائەو دانانی كەسی حزبی (نەشیاو) لەشوێنی شیاوو خانەنشین كردنی هەزاران ئەندام‌و هەواداری خۆتان بون بەشێوەیەكی ناڕەوەو نایاسایی، كە ئەمە لەڕاستیدا بەتاڵان بردنی داهاتی گشتییە. گەندەڵی لەبۆشاییەوەو لەئەزەلەوە نەهاتوە، ئێوە خۆتان داهێنەری چەندین شێوازی جۆراوجۆری گەندەڵی بون.\nلەم دونیا سوریالییەی كوردستاندا، مەسرور بارزانی-ش ناهەقی نییە كە ئەڵێ منیش هاتوم کار بۆ نەهێشتنی گەندەڵی بكەم! ئێ ئەویش وەك ئەو خەڵكە زۆرو زەبەندە كە تا توانیان بەنوسین‌و بەچەك‌و تەنانەت بەراپۆرت نوسین‌و سیخوڕیش بۆ حزبەكان، بەشدارییان لەدروستكردنی ئەم هەرێمە پڕ لەناعەدالەتییەدا كردو تا توانیان لەیەكێتی‌و پارتییان (یەكێتی بەتایبەتتر) خوارد‌و لەسایەی گەندەڵیدا خۆیان پێگەیاند، كەچی ئێستا خۆیان لێكردوین بە”شەریفی مەكە”و فەخری ئەوەمان پێدەفرۆشن رەخنەگری جددی‌و ناڕازین لەم دۆخە! ئاخر چۆن سەرمان نەئاوسێ كە گەندەڵترین كەس لەم وڵاتە دەبینی دەم لە”چاكسازی‌و یەکسانی” دەژەنێ!\nجا خۆش ئەوەیە ئەم وڵاتە بەتەڕو وشكییەوە تاڵان كراوە، بەملیارەها دۆلار لوش دراوەو کوردستان کراوە بە بەهەشتی سپی كردنەوەی پارە، كەچی سەرۆك وەزیران گەڕ بەو فەرمانبەرانە دەكات كە تا ئێستاش بەچل رۆژ موچەیەكیان نادرێتێ‌و ساڵانە سێ چوار موچەیان بۆ پاشەكەوت دەكرێ‌و تا پاریش بەشێك لەموچەكەیان بۆ پاشەكەوت دەكرا.\nرەنگە گرنگترین بەشی قسەكانی مەسرور بارزانی لەم دیبەیتەدا قسەكردنی بێت دەربارەی پەروەردەو تەندروستی، چونكە باش دەزانێت كە ئەم دو كەرتە دو كۆڵەكەی هەرە گرنگی خزمەتگوزاری گشتی‌و بەڕێوەبردنی هەر وڵاتێكن، بەڵام ئەوەی بەوردی سەرنج لەقسەكانی مەسرور بارزانی بدات، تێدەگات كە مەبەستەكەی پەروەردەو تەندروستی گشتی نییە كە تەواو تەواو وێران‌و كۆڵەوارن لەم وڵاتەدا.\nكەرتی پەروەردە لەدوای راپەڕینەوە تا ئەمڕۆ ئەوەندە زەبری كاریگەرو كوشندەی بەركەوتوە كە بنیاتنانەوەی بەئەندازەی زیندوكردنەوەی جەستەی ساردو سڕی مردوییەك زەحمەت‌و مەحاڵە. ساڵ بەساڵ ژمارەی قوتابی‌و خوێندكار زیاد دەكا‌و ژمارەی قوتابخانەكان كە زۆربەیان پەڕپوت‌و بێكەڵكن هەر هەمان ژمارەی جاری جارانن، زۆربەی پۆلی قوتابخانەكان جمەیان دێ لەقوتابی‌و خوێندكار، پرۆگرامی خوێندن تەواو كۆن‌و بەسەرچوەو بەكەڵكی دنیای ئەمڕۆ نایەت، رێكخستنی هەیكەلی پەروەردە بەتایبەتی سەرپەرشتیاری (خۆش ئەوەیە ناویان ناوە هاوڕێی رەخنەگر!) هەمان رێكخستنی سەردەمی پاشایەتی عێراقەو تەواو نامۆ دەردەكەوێ لەگەڵ دنیای نوێی سۆشیال میدیا‌و گۆڕانكارییە گەورەكانی تەكنیك‌و تەكنەلۆجیا، ئاستی زانیاریی زۆربەی مامۆستایان نزم‌و لەئاستی تێگەیشتن‌و پێداویستیەیكانی دنیای نوێدا نین، ئەوە دەستی حزبیش لەولاوە بوەستێ كە بەردەوام چاویان لەسەریانەو دەبێ بەڕێوەبەرو یاریدەدرەكانی هەر قوتابخانەیەك پێش رەزامەندی مامۆستایانی قوتابخانەكە‌و پەروەردەش، رەزامەندی لق‌و مەڵبەندو ناوچەو كۆمیتەیان لەسەر بێت!\nئادەی سەرۆک وەزیرانی بەڕێز پێمانبڵێ مناڵەکانی خۆتان لەکان قوتابخانەو کامە زانکۆ دەخوێنن؟ مەسرور بارزانی‌و نێچیرڤان بارزانی ئەگەر پەروەردەی گشتییان بەلاوە گرنگ بوایە، مناڵەكانیان وەك مناڵی ئەو خەڵكە لەقوتابخانەو زانكۆی گشتی‌و حكومی دەیانخوێند، کەس هەیە نەزانێت یەكێكیان ئیدریسی كوڕی کردوەتە خاوەنی زانكۆی جیهان‌و ئەویتریشیان ئارین-ی كوڕی کردوە بەخاوەنی زانكۆی ئەمەریكی لەدهۆك؟!\nلەمیش وێرانتر كەرتی تەندروستی گشتییە، مەسرور بارزانی وتی “لەبواری تەندرووستیشەوە گفتوگۆمان لەسەر ئەوە کردوە کە چۆن په‌ره بەسیسته‌می ته‌ندروستی بده‌ین، نه‌ك هه‌ر ته‌نیا بۆ خه‌ڵكی كوردستان، به‌ڵكو بتوانین له‌داهاتودا ئه‌و كه‌رته بكه‌ینه كه‌رتێكی ئه‌وتۆ کە پەرە بەتوانای پزیشكانمان بدەین، بۆ ئه‌وه‌ی بتوانرێت له‌و رێگه‌یه‌وه خه‌ڵك له‌ده‌ره‌وه بەمەبەستی چارەسەر بێتە هه‌رێمی كوردستان”!\nقسەكەی مەسرور بارزانی زۆر رونە‌و هیچ چەندو چونێك هەڵناگرێ، كە مەبەستی لەپەرەپێدان‌و پێشخستنی نەخۆشخانەی تایبەتە، نەك تەندروستی‌و نەخۆشخانەی گشتی. زۆربەی هاوڵاتیان خۆیان بەئەزمون بینیویانە كە چ جیاوازییەكی گەورە لەنێوان خزمەتی نەخۆشخانەی گشتی‌و نەخۆشخانەی تایبەتدایە، زۆربەی نەخۆشخانە گشتییەكان ئیهمال كراون، وەك پێویست پزیشك‌و داوو دەرمانیان نییە، قەرەوێڵەو شوێنی خەواندنی نەخۆشییان نییە، بۆ ئەنجامدانی نەشتەرگەرییەك دەبێت حەوت هەشت مانگ سەرە بگری‌و چاوەڕوان بیت، لەولاشەوە ئەوەی پارەی پێیە چی بوێ دەستبەجێ لەنەخۆشخانەی گشتی بۆی دەكرێ، ئەوەشی پارەی پێنییە با بڕوا بۆ خۆی بەدەم دەردەوە بتلێتەوەو بمرێ!\nسەیرترین قسەی مەسرور بارزانی لەم دیبەیتەدا دەربارەی ژینگەی كوردستان بو، ئەو وتی “ژنیگه‌پارێزی ته‌نها ئیشی كۆمپانیایه‌ك نییه، به‌ڵكو ئه‌ركی هه‌موو هاووڵاتیانه، ده‌بێت تاك به‌و شێوه‌یه بیربكاته‌وه كه هاوشێوه‌ی ماڵی خۆی کوردستانیش پاك رابگرێت‌و كە دەچێت بۆ سەیران زبڵ‌و پاشماوه فڕێ نه‌دات”!\nوێرانبونی ژینگە یەكێكە لەكارەساتە گەورەكانی هەرێمی كوردستان‌و بگرە دەچێتە خانەی تاوانی “حكومەتی هەرێم”یشەوە، بەداخەوە بەهۆی نەبونی هوشیاریی ژینگەییەوە زۆربەی خەڵكی كوردستان سەرنجیان لەسەر ئەم كارەساتە گەورەیە نییە كە روبەروی ژینگەی كوردستان بوەتەوەو وەک زۆربەی پێشێلکارییەکانی تر بەرامبەری بێدەنگن، لەدوای راپەڕینەوە تا ئێستا سەدان دارستان‌و پاوان وێرانبون، ئاوی سەر زەوی‌و ژێر زەوی كوردستان بەجارێ ئالودەو پیس بوە، سەدان هەزار ئوتومبێل (كە زۆربەی بەرپرسی حزبەكان بازرگانی پێوە دەكەن) ئاسۆی شارەكانیان لێڵ‌و تاریك كردوە، بەنزینی كوالێتی نزم، پاڵاوگەی بێ مەرجی پێویست‌و بێ چاودێری بەرپرس‌و بازراگانە چاوچنۆکەکان، تێكشكاندنی روبەری سەوزەكان‌و كردنیان بەباڵەخانەی چیمەنتۆ، رۆژانە سەدان هەزار تەن لەزبڵ‌و خاشاكی شار‌و گۆند‌و نه‌خۆشخانه‌و ناوچه پیشه‌سازییه‌كان دەڕژێتە ژینگه‌ی كوردستانەوە، كەچی سەرۆكی وەزیران پلانی بۆ پاراستنی ژینگە بریتییە لەئامۆژگاری كردنی ئەو هاوڵاتیانەی دەچن بۆ سەیران “زبڵ‌و پاشماوه فڕێ نه‌دەن”!\nئەوەی بەسەر ژینگەی كوردستاندا هاتوە بەرێككەوت نییە، بەڵكو ئاقیبەتی ناشارەزایی‌و ناكارامەیی بەڕیوەبردنی حكومەتی هەرێمە كە نزیكەی 30 ساڵە هیچ پلان‌و ستراتیژیه‌كی زانستی‌و ته‌كنیكی بۆ پاراستنی ژینگە نییە.\nكارەساتی ژینگەی كوردستان لەوەوە سەرچاوە دەگرێ‌كە دەسەڵاتدارانی هەرێم پاراستنی كورسی‌و دەسەڵات‌و پڕ كردنی گیرفانی خۆیان زۆر زۆر لەژینگەی سەوزو لەئاوو هەوای سازگارو لەجوانییەكانی سروشت بەلاوە گرنگترە.\nمەسرور بارزانی وای وت! ئەمە قسەكەی لویسی چواردەهەممان بیر دەخاتەوە كە هەمو جارێ باسی یاساو دەستور دەکرا، دەستی دەخستە سەر سنگی‌و دەیوت “من دەستورو یاسام”!\nجا سەرۆک وەزیرانی بەڕێز كە ئێوە خۆتان یاسا‌و دەستور بن، كێ دەتوانێ لەسەرو یاساوە بێت؟! ئەی ئەو هەمو هێزە چەكدارەتان بەناوی جۆراوجۆرەوە بۆ چییە؟ ئەی دادگاو داواكاری گشتی‌و ئەنجومەنی دادوەری حیزبیتان بپچییە؟! مەگەر پارتی‌و یەكێتی لەبەینی خۆیاندا ئەنجومەنی دادوەرییان دابەشیان نەكردوە، كەس هەیە نەزانێ ئەم دادگاو داواكاری گشتی‌و دادوەرانە بەر لەوەی حاكمی یاسا بن، دادوەرو حاكمی حزب‌و كەسە دەستڕۆشتوەكانی حزبن‌و کێیان بوێ دەیگرن‌و کێشیان بوێ بەریئەدەن!\nمەسرور بارزانی وتی “بۆ بابەتی باج، كۆمپانیای گه‌وره‌و بچوك له‌كوردستان هه‌ن‌و پابه‌ندن باج به‌حكومه‌ت بده‌ن، ئه‌گه‌ر هاوڵاتی باج بدات ده‌توانێت گوشار له‌سه‌ر حكومه‌ت دروست بكات، ئه‌گه‌ر هاووڵاتی هیچ به‌رپرسیارێتی نه‌بێت ناتوانێت ئه‌و گوشاره‌ش بكات. حكومەت نایه‌وێت باج له‌سه‌ر خه‌ڵكی هه‌ژارو كه‌مده‌رامه‌ت قورس بكات، به‌ڵام كۆمپانیا گه‌وره‌كان ده‌بێت به‌شێوه‌یه‌كی دروست سیسته‌می باجه‌كانیان رێكبخرێنه‌وه، هه‌وڵی جددیش هه‌یه بۆ ئه‌و مه‌سه‌له‌یه‌و له‌داهاتوودا ده‌رده‌كه‌وێت”.\nمەسرور بارزانی وتی “حکومەتی عێراق بەرپرسە لەدانەوەی پاشەکەوتی موچە نەک هەرێم”.\nکەواتە فەرمانبەرانی هەرێمی کوردستان پاشەکەوتی موچەکەیان فت! بەڵام سەیر ئەوەیە کە فەرمانبەرانی هەرێم فەرمانبەری حکومەتی عێراق بن نەک حکومەتی هەرێم‌و ئەو موچەیەی وەریدەگرن موچەی عێراق بێت‌و موجەی فەرمانبەرەکانتان بۆ نەدرێ، ئیتر ئێوەی پارتی‌و یەکێتی کەش‌و فشی چییان بەسەردا ئەکەن؟!\nباشە پرسیارێک: ئێوە لای خۆی دەتانویست دەوڵەتی کوردی دروست بکەن‌و ریفراندۆمتان بۆ سەربەخۆیی دەکرد، ئاوا دەوڵەتتان بەڕێوە دەبرد؟!